text:
Sobanukirwa Ubuhanuzi bwa Daniyeli /Ange Victor UWIMANA
Ubwami butazasimburwa iteka ryose
‘Maze ubwami n’ubutware n’icyubahiro cy’ubwami bwose buri munsi y’ijuru, bizahabwe ubwoko b’abera b’Isumbabyose. Ubwami bwayo ni ubwami buzahoraho iteka, kandi ubutware bwose buzajya buyikorera buyumvire.’ (Dan.7:27)
Ikinyajana cya 20 cyaranzwe n’intambara nyinshi, zirimo ubugome n’ubwicanyi ndengakamere bwahitanye za miliyoni z’abantu; ni nacyo cyabayemo jenoside nyinshi zizwi mu mateka y’isi ugereranije n’ibindi binyejana.
Ijambo “Jenoside” ryakoreshejwe bwa mbere na Raphael Lemkin, uyu akaba yari umunyamategeko w’Umunyapolonye, ababyeyi be bari bafite inkomoko y’Abayahudi. Yaje kwimukira muri Leta Zunze Ubumwe z’Amerika mu w’1941, ari naho yaje gusohorera inyandiko zagaragayemo ijambo jenoside mu w’ 1944. Jenoside rero ni ijambo rigizwe n’andi abiri: ‘genos’ (Ikigiriki) bisobanura ‘ ubwoko’ na ‘ cide’ (Ikilatini) bisobanura ‘ kwica’.
Nk’uko bigaragara mu ngingo ya 2 y’amasezerano ku ikumirwa rya jenoside n’ibihano ku bayikoze y’Umuryango w’Abibumbye yo mu w’1948, Jenoside ni “Ibikorwa byose bigamije kurimbura itsinda ry’abantu, bazizwa ubwenenegihugu, ubwoko, ibara ry’uruhu, imyemerere ishingiye ku iyobokamana cyangwa ku bindi …” Muri iyi nyigisho turareba ku mateka magufi ya zimwe muri jenoside zabaye mu kinyejana cya 20 ndetse turebe n’igisubizo umuhanuzi Daniyeli aduha ku bijyanye n’uburyo amahoro arambye azaboneka , nk’uko yabisobanuriye umwami w’umupagani wagiriwe ubuntu bwo kubyerekwa:
Ingabo z’abakoloni b’Abadage zarimbuye abaturage bo mu bwoko bw’Abaherero bo muri Namibiya basaga 60.000 babaziza ubutaka hagati y’umwaka w’1904 na 1907.
Mu ntambara ya mbere y’isi (1915), ubutegetsi bw’Aba-Otomani bo muri Turikiya bwarimbuye Abanyarumeniya bagera ku 300.000.
Mu w’ 1932, abategetsi b’Abasoviyeti barangajwe imbere na Stalin bicishije inzara abantu bagera kuri muri 7.000.000 bari bibumbiye mu matsinda y’abahinzi ya ba rubanda rugufi (kulaks) muri Ikirene.
Hagati y’1975 na 1979, Abakimeri bayobowe na Pol Pot bishe abaturage bo muri Kamboji bagera kuri miliyoni 2 cyane cyane biganjemo abanyabwenge.
Mu w’1994 jenoside yakorewe Abatutsi mu Rwanda yahitanye abantu basaga miliyoni imwe mu minsi 100 gusa. Nubwo kuva icyo gihe, amahanga yahagurukiye kurwanya Jenoside, mu 1995 umwaka umwe gusa amahano abaye mu Rwanda, muri Bosiniya ahitwa Srebrenica, Abayisilamu b’abagabo bagera ku bihumbi 8 bishwe n’ingabo z’Abaseribe b’Abakristo.
Bigaragara ko imvugo nka “Never Again” (ntibigasubire) bitoroshye kuyishyira mu ngiro, inyoko muntu yakabaye yigira ku mateka, ntitwakagombye kuba tucyumva amarorerwa nk’ari kubera muri Santirafurika aho Abakristo n’Abayisilamu bicana kakahava.
Ibi byose ni ingaruka z’ubuyobozi bubi. John C. Maxwell yagize ati, “Ibintu byose bipfira cyangwa bigakorekera mu buyobozi” Naho umwanditsi w’igitabo cy’Imigani akavuga ko, “Iyo abakiranutsi bagwiriye mu buyobozi, abantu barishima, ariko iyo hategeka umunyabyaha abantu bacura umuborogo” (Imig.29:2, ubusonuro bw’umwanditsi). Nk’uko hatabonetse umuntu wujuje ibyangombwa byo gucungura abantu ( utagira icyaha) muri bene Adamu, bikaba ngombwa ko Imana yohereza umwana wayo ( Yoh.3:16), ni nako nta muntu wabyawe n’amaraso cyangwa ubushake bw’umubiri cyangwa n’ubushake bw’umwugabo (Yoh.1:12) uzigera aboneka, ufite ubushobozi bwo kuzana amahoro arambye ku isi, Imana yonyine niyo ifite igisubizo kuri iki kibazo.
Bibiliya itanga ihumure n’icyizere ko Yesu Kristo we wenyine ariwe uzima ingoma y’amahoro amaze gukuraho ubutegetsi bwa Sekibi n’abambari be akoresha mu kwangiza isi; kandi ingoma ye n’iy’iteka ryose, ntabwo izazungurwa n’ubundi buyobozi. Nubwo hari ibice byinshi bya Bibiliya bivuga kuri ubwo bwami, turibanda ku gitabo cy’umuhanuzi Daniyeli igice cya kabiri.
Iki gice kitubwira ko Nebukadinezari umwami w’I Babuloni yarose inzozi zimutera ubwoba, maze ategeka abapfumu n’abakonikoni be kuzimwibutsa (kuko yari yazibagiwe) no kuzimusonabanurira byananirana bakicwa. Nibwo Daniyeli na bagenzi begereye Imana ya Isirayeli mu isengesho, maze ibahishurira iby’ izo nzozi:
Uyu mwami yabonye igishushanyo kinini gifite ishusho iteye ubwoba, umutwe wacyo wari izahabu, igituza cyacyo n’amaboko yacyo byari ifeza, inda n’ibibero byari imiringa, amaguru yacyo yari ibyuma naho ibirenge byacyo byari igice cy’ibyuma n’icy’ibumba. Arabyitegereza kugeza ubwo haje ibuye ritarimbuwe n’intoki ryikubita kuri bya byirenge by’icyo gishushanyo, rimenagura bya byuma n’ibumba, ku buryo cya gishushanyo cyahindutse ivu ritumurwa n’umuyaga, maze rya buye rirakura rihinduka umusozi munini rirangiza isi yose (2:31-35).
Twifashije ubusonura Daniyeli yatanze (2:36-45) n’amateka yandi asanzwe y’ibyabayeho, buri buye ry’agaciro rivugwa rirashushanya ubwami cyangwa mpatsibihugu (empires) z’abapagani zari kuzategeka isi uhereye ku ijyanwa mu bunyage I Babuloni kugeza ku kugaruka kwa Kristo aje kwima ingoma ye. Mu gice cya karindwi, ubu bwami buhagariwe n’inyamaswa enye.
• Umutwe wacyo wari izahabu:
Daniyeli avuga ko Nebukadinezali ari we mutwe w’izahabu, ibuye ry’agaciro kenshi kuruta ayandi yose yari azwi mu bihe bya kera. Ibi kandi bishimangira ububasha yari afite mu butegetsi bwe, kuko yari umwami utavugirwamo, ukora ibyo ashatse atitaye ku nama yagirwa. Yesaya yari yarahanuye ibya Babuloni agira ati, “Umwami w’I Babuloni uzamukina ku mubyimba, uti, ‘Erega umunyagahato ashizeho! Umurwa w’izahabu ushizeho1” (Yes.14:4). Mu buhanuzi bwa Daniyeli, umwami cyangwa ingoma ye bikunze kuvugwa mu buryo bumwe. Bityo rero umutwe w’izahabu wa cya gishushanyo cyo mu nzozi ntiwashushanyaga Nebukadinezari gusa; ahubwo wanashushanyaga uruhererekane rw’abami bari kuzategeka mpatsibihugu ya Babuloni. Mu mwaka wa 539 mbere y’ivuka rya Yesu ubu bwami bwaje gusimburwa n’ubundi.
• Igituza cyacyo n’amaboko yacyo byari ifeza:
Mu mwaka wa 539, ubwami bw’Abamedi n’Abaperesi bwasimbuye ubwami bwa Babuloni ku mwanya w’ubutegetsi bw’igihangange bw’isi. Ifeza ni ibuye ry’agaciro, ariko rifite agaciro kari hasi y’ak’izahabu, Daniyeli yabwiye Nebukadinezari ko ubwami buzakurikira Babuloni buzaba buri munsi yayo mu gukomera. Ibi bikaba bisobanuye ko abami b’Abaperesi batari ba Mudakurwa ku ijambo nka Nebukadinezari muri Babuloni, kuko bo bagengwaga n’itegeko (Dan.6:14-15). Nk’uko kandi ifeza ikomera kuruta izahabu, niko n’ingoma y’Abaperesi yamaze igihe kirekire ugereranije na Babuloni, kuko yamaze imyaka isaga 200 nyuma yo kwigarurira Babuloni. Igituza n’amaboko by’ifeza bya cya gishushanyo cyo mu nzozi byashushanyaga rero uruhererekane rw’abami b’Abamedi n’Abaperesi uhereye kuri Kuro Mukuru ( 539) kugeza kuri Dariyo wa III waje kuneshwa na Alegizanderi Mukuru w’Ubugiriki mu mwaka wa 336.
• Inda n’ibibero byacyo byari imiringa:
Daniyeli yabwiye umwami ko hazaba ‘ubundi bwami bwa gatatu butegeke isi yose’ (Dan.2:40). Inda n’ibibero by’umuringa byashushanyaga uruhererekane rw’abami bayoboye ingoma y’Abagereki uhereye kuri Alegizanderi Mukuru mu mwaka wa 336 mbere y’ivuka rya Yesu. Nk’uko umuringa uri hasi y’ifeza mu gaciro, ni ko n’abami b’Abagereki batari bafite ububasha buhambaye nk’ababanjirije muri Babuloni n’I Buperesi. Kandi nk’uko umuringa urusha ifeza n’izahabu gukomera niko n’ingoma y’Abagereki yigaruriye igice kinini cy’isi ugereranije n’izayibanjirije kandi imara imyaka myinshi (250) mbere yuko isimburwa n’Abaroma. Mu gice cya 8 na 11 niho Daniyeli avuga izina ry’ubu bwami mu buryo bweruye
• Amaguru yacyo yari ibyuma n’ibirenge byacyo byari igice cy’ibyuma n’igice cy’ibumba (34):
Ubwami bw’Abagiriki bwasimbuwe n’ingoma y’Abaroma kuva mu mwaka w’146 mbere y’ivuka rya Yesu. Roma yabaye ingoma ifite ububasha kuruta ingoma zose zayibanjirije (ubwami bukomeye nk’icyuma, Dan.2:40). Kandi nk’uko icyuma gifite agaciro kari hasi y’izahabu, ifeza n’umuringa, niko no ku ngoma y’Abaroma, rubanda rwari rufite ubwisanzure ku buryo bashobora no kwitabaza inkiko igihe uburenganzira bwabo bwahutajwe (reba Ibyak. 25:9-12).
Abaroma nibo babambye Yesu Kristo, abami bamwe ba Roma uhereye kuri Nero batoteje itorero mu gihe cy’imyaka igera kuri 250. Roma kandi yasenye urusengero rw’I Yerusalemu ndetse n’uwo murwa mu mwaka wa 70 nyuma y’ivuka rya Yesu. Nyuma y’igwa rya Roma, ntihari hongera kubaho ubwami busa naho ari bwo bwonyine buyobora isi nk’uko byari bimeze kuri Babuloni, Ubuperesi, Abagiriki n’Abaroma. Ahubwo hagenda havuka ibihugu byigenga, icyakora bimwe ni ibihanganye kandi bifite isumbwe rikabije ugereranije n’ibindi, yaba mu bukungu, ikoranabuhanaga, igisirikari n’ibindi. Birasa naho igihe turimo gihuye n’ibirenge by’icyuma (ubuhangange) kivanze n’ibumba, Amano 10 avugwa muri iki gice , niyo mahembe 10 avugwa mu gice cya 7 ari bo bami (cyangwa itsinda ry’ibihugu) bazategekana na Antikristo ( soma Ibyah.13 na 17). Ubwami bw’Antikristo, ubu bukora mu buryo bw’amayoberane (2 Tes.2:7), ariko igihe kizaza buzakorera ku mugaragaro (soma Ibyah. 13), ubwo Kristo azagaruka nibwo buzaba buyoboye isi gusa itorero ryo rizaba ryazamuwe gusanganira Yesu ku bicu (1Tes.4:13-18).
• Ibuye ryamenaguye igishushanyo ryarangiza rigakura rigakwira isi yose:
Iri buye ni Yesu Kristo , Yesaya yarikomojeho muri aya magambo, “Dore ndashyira muri Siyoni ibuye ry’urufatiro ryageregejwe, rikomeza imfuruka ry’igiciro cyinshi rishikamye cyane,..” (Yes 28:16) kuba ritararimbuwe n’intoki bisonura ko ubwami bwa Kristo buzaba buvuye ku Mana , ntabwo azaburagwa n’abantu. Kandi azategekera isi yose icyarimwe ntawe bahanganye. Amaze gukuraho ingoma z’abanyagitungu n’abanyarugomo; niyo mpamvu iyi ngoma yitwa iy’amahoro, iyo gukiranuka. Ni bwo amagambo yo muri Yesaya 2:4 aboneka no kuri rumwe mu nkuta z’inyubako z’umuryango w’Ababumbye I New York (Leta Zunze Ubumwe z’Amerika) azasohora, “…Inkota zabo bazazicuramo amasuka n’amacumu bazayacuramo impabuzo, nta shyanga rizabangurira irindi shyanga inkota, kandi ntabwo bazongera kwiga kurwana.”
Ndangije nifuriza abazasoma iyi nyigisho kuzabana muri buriya bwami bwa Kristo, ariko tuzirikana ko bitegurwa umuntu akiri muri uyu mubiri.
“Unesha nzamuha kwicarana nanjye ku ntebe y’ubwami, nk’uko nanjye nanesheje nkicarana na Data ku ntebe ye.” (Ibyah.3:21)


c: text/html

text:
Mu gitondo cyo kuri uyu wa Gatandatu tariki ya 8 Ukwakira 2016, nibwo uyu musore yafatiwe ahitwa kwa Mutwe mu Murenge wa Rwezamenyo, afashwe n’umugore wari waramucumbikiye.
Uyu musore akimara gufatwa yahise yemerera uwari waramucumbikiye ko ari we wibye izo nzugi ndetse ahita anajya kumwereka aho yazigurishije, hasanzwe hagurishirizwa ibikoresho byakoze.
Uyu mugore yabwiye IGIHE ko yababajwe cyane n’uburyo umusore yamwibye inzugi z’inzu ye iherereye mu murenge wa Gitega mu gihe yari yarayimucumbikiyemo ku buntu.
Uyu musore yemeye ko izo nzugi yazigurishije ku mafaranga ibihumbi 12 by’amanyarwanda.
Yagize ati “ Nijye wazibye nzigurisha ibihumbi 12 hano ariko uyu mugore ndumva yambabarira kuko namaze kumwereka aho nazigurishije.”
Umunyamabanga Nshingwabikorwa w’Umurenge wa Rwezamenyo, Mutarugera Dieudonné yagiriye inama abaturage kwirinda kugura ibintu biba byarakoze kuko ubifatanwe afatwa nk’umufatanyacyaha mu bujura.

robotstxt: allowed

filter: keep


text:
Ibikoresho birimo ibiringi byo kwiyorosa, imikeka yo kuryamaho, ibikombe, amasahani, amasabune nibyo byahawe iyo miryango 179, ku itariki ya 04 Ukwakira 2016.
Ntakirutimana Emmanuel, umwe mu bahawe ubufasha avuga ko buzamufasha cyane kuko imvura yamusenyeye kuburyo nta kintu na kimwe yasigaranye mu nzu.
Agira ati “Kuba bampaye isahane zo kuriraho ikiringiti n’umukeka ndetse n’isabune bigiye ku mfasha nanjye nkomeza gushakisha imibereho.”
Mugenzi we witwa Mukarwigema Petronile avuga ko ibikoresho ahawe bimukuye habi kuko abonye umukeka wo kujya aryamaho n’uburingiti bwo kwiyorosa.
Budederi Eric, umukozi muri MIDIMAR mu ishami rishinzwe gutabara abahuye n’ibiza avuga ko ibikoresho batanze bifite agaciro kangana na miliyoni 7RWf.
Iki gikorwa cyatangiriye mu murenge wa Musha kuko ari wo murenge ufite abaturage benshi bibasiwe n’ibiza. Aba batura bakazanahabwa amabati yo gusaka inzu zabo zasambuwe n’umuyaga.
Umutangana Olivier, umuyobozi w’ishami ry’imibereho myiza n’iterambere mu Karere ka Rwamagana avuga ko ibikora byo gufasha abahuye n’ibiza bigikomeza.
Ahamya ko bari kugenda bakora ubuvugizi mu bafatanyabikorwa b’akarere binyuze mu ihuriro ryabo JADF.


text:
Tumenye guhumuriza abababaye - Anne Bersot
Hariho ikintu cyakomeje kuntera urujijo, ni uburyo abantu bakuru bahoza abana. Umwana ashyira urutoki mu rugi, umuntu mukuru akamufata ukuboko, agahuhaho, akamusoma ku dutoki ati “Impore!” Uzi uburyo gushyira intoki mu rugi bibabaza? Mbese utekereza ko guhuha ku ntoki byabuza umwana kubabara?
Kubabara kw’abandi gukomeza kutumvikana, kandi akenshi tubura icyo dukora: Nasubiza iki? Navuga iki? Nakora iki? Byashoboka ko umuntu abivugishwa no kwanga kugira icyo afasha uri mu kaga, cyangwa kwibuza kubitekerezaho, akavuga gusa ati “Ndaguhuhiraho, impore!” Yobu yarababaye cyane, akajya ataka afite agahinda ati “Ayii, iyaba umubabaro wanjye washoboraga kugerwa, n’ibyago byose bigashyirwa ku bipimo! Kuko byarusha umusenyi wo ku nyanja kuremera…” Yobu 6:2, nyamara incuti ze zamuciragaho iteka, zikamugisha impaka “Ariko muri abahimbyi b’ibinyoma” Yobu 13 :4.
Twebwe tubabarana dute n’abababaye? Duhora dushaka gukora ibyiza, n’umutima ukunze, ariko guhoza ubabaye ni intambwe ikomeye, ndetse ni inzira inyerera. Bisaba kuba wuzuye urukundo, no kwihangana, n’ubwenge, no kutihimbaza.
Dore amakosa abantu bakunze gukora, nayatoranyije ngo nyakwereke nawe uyirinde rwose:
Kwihunza ikibazo ushingiye ku murongo wa Bibiliya utari wo, cyangwa ikindi gitekerezo cyo gutebya. Urugero, umukobwa ubabajwe n’uko ashaje adashatse (atarongowe) wowe ukamubwira uti “Kandi wishimire Uwiteka… .”. uwo murongo yawufashe mu mutwe, awushyira mu bikorwa n’umutima we wose. Ahubwo ushobora kongera kumukomeretsa, umukuramo ibyo yari asanzwe azi kandi ibyo umubwira nta cyo biri buhindure ku kibazo afite.
Kwitangaho urugero: “Nanjye byambayeho, kandi nabisohotsemo neza.” Urugero, umugore umaze gupfusha umwana we ntukamubwire ngo “Oh, uzabyara abandi. Maze nanjye nakuyemo inda mu mwaka w’1975!” (Yego birababaje kuba warakuyemo inda mu mwaka w’1975, ariko ntibiri bumugarurire umwana we yabuze. Ikindi, kuba azabyara abandi si inkuru ijyanye n’icyo gihe arimo kuko ari mu gahinda. Ugomba rero guha agaciro ibihe arimo).
Kunenga icyateye umubabaro: “Hari n’abandi banyura mu bibagoye kurusha ibyawe, ibyo biroroshye, ntibikwiriye kugutesha igihe.” Umubabaro ntugerwa ku munzani, ntubasha kugera icyateye umubabaro w’undi. Arababaye, icyo ni cyo cya ngombwa.
Izi ni ingero, ariko ndizera ko mu buzima bwawe bwa buri munsi hari hari ibindi uzagenda ubona. Reka rero twirebeho ubwacu: Ubwo nari mbabaye ni nde wampojeje? Ni ibihe bitekerezo byaba byarababaje umutima wanjye? Nta kindi cyagufasha kubimenya, keretse ubwawe ubaye warabinyuzemo.
Ni ukuri, ku bwanjye ndashima Imana kuko yandinze umubabaro n’ikiriyo. Mu rugendo rwanjye nabonye barumuna banjye na bakuru banjye beza, buzuye urukundo, bumva amarira yanjye nta cyo ndababwira, bamfasha mu bifatika bagatekera umuryango wanjye, bakansengera, bakamfata mu maboko buzuye impuhwe nyinshi. Ubu nta burenganzira mfite bwo kubwira umuntu ngo “Impore”bitavuye ku mutima, ahubwo ndamwumva by’ukuri. Ibyo ni byo Yesu yakoze, kandi ni cyo adushakaho twese.
Anne Bersot


text:
Igisubizo: Bibiliya yerekana inzira zitandukanye zo kudufasha mu muhati wacu wo kunesha icyaha. Muri ubwo buzima, ntituzigera na rimwe tunesha icyaha burundu (1 Yohana 1:8), ariko iyo ntambara yagombye gukomeza kuba intego yacu. Dufashijwe n’Imana, kandi tuyobowe n’amahame y’Ijambo Ryayo, dushobora buhoro buhoro kunesha icyaha no guhinduka nka Kristo buri munsi.
Inzira ya mbere itangwa na Bibiliya mu ntambara turwana zo kunesha icyaha, ni Umwuka Wera. Imana yaduhaye Umwuka Wera, kugira ngo dushobore kunesha icyaha mu buzima bwa Gikristo. Imana igaragaza itandukaniro hagati y’imirimo y’umubiri n’imbuto z’Umwuka mu Abagalatiya 5:16-25. Muri icyo gice, duhamagarirwa kugendana n’Umwuka. Abizera bose bamaze guhabwa Umwuka Wera, ariko iki gice kitubwira ko dukeneye kugendana n’Umwuka, tukareka Akatuyobora. Ibi bisobanuye ko tugomba guhitamo gukurikira nta gucika intege ibyo Umwuka Wera adutegeka gukora mu buzima bwacu, aho gukurikira irari ry’umubiri.
Itandukaniro Umwuka Wera ashobora gukora, rigaragara mu buzima bwa Petero. Mbere y’uko yuzuzwa Umwuka Wera, Petero yihakanye Yesu inshuro eshatu—kandi ibi byabaye nyuma y’uko yari amaze guhamya ko azakurikira Kristo ndetse no mu rupfu. Ku munsi wa Pantekote, amaze kwuzuzwa Umwuka Wera, yatinyutse kugira icyo abwira Abayuda ku mugaragaro kandi ari mu mbaraga zitangaje.
Tugendana n’Umwuka Wera kuko dukurikiza uko Umwuka atuyobora (nkuko bivugwa mu 1 Abatesalonike 5:19). Nuko rero mugire ubushake bwo kwuzuzwa Umwuka Wera (Abefeso 5:18-21). Mbese umuntu ashobora ate kuzuzwa Umwuka Wera? Mbere ya byose, Imana ni yo yihitiramo nkuko yabikoze mu Isezerano rya Kera. Yihitiragamo abantu ishaka gukoresha maze ikabuzuza Umwuka Wayo (Itangiriro 41:38; Kuva 31:3; Kubara 24:2; 1 Samweli 10:10). Hari ibimenyetso mu Abefeso 5:18-21 no mu Abakolosayi 3:16 byerekana ko Imana ihitamo kwuzuza Umwuka abamaze gucengerwamo n’Ijambo ry’Imana. Ibi rero biratuganisha mu nzira ya kabiri.
Bibiliya, Ijambo ry’Imana, ivuga ko Imana yaduhaye Ijambo Ryayo, kugira ngo tubone ibikoresho bidufasha gukora imirimo myiza (2 Timoteyo 3:16-17). Itwigisha kandi uko tugomba kwitwara mu buzima bwacu n’ibyo tugomba kwizera, irigaragaza iyo twahisemo inzira mbi, idufasha kugaruka mu nzira nziza, kandi ikadufasha no kuguma muri iyo nzira. Mu Abaheburayo 4:12 hatubwira ko Ijambo ry’Imana ari rizima kandi ko rifite imbaraga, rishobora kwijira mu mitima yacu kugira ngo rirandure kandi rineshe ibyaha n’imyitwarire mibi byacu. Umwanditsi wa Zaburi we avuga ko imbaraga zaryo zihindura ubuzima ku buryo bwimbitse cyane (Zaburi 119). Yosuwa yabwiwe ko urufunguzo rwo gushobora kunesha abanzi be, ari ukutirengangiza iyi nzira, ahubwo ko agomba kuryubaha mu mwanya wo kuritekerezaho gusa amanywa n’ijoro. Yarabikoze, n’ubwo ibyo Imana yari yamutegetse, yumvaga bidafite icyo bivuze ku bireba ibikorwa bya gisirikare, nyamara byamubereye inzira y’intsinzi mu ntambara nyinshi yarwanye zo kugera mu Gihugu cy’Amasezerano.
Akenshi Bibiliya ni inzira tudaha agaciro ifite. Tuyikoresha akazi ko kwiyerurutsa kuko tujyana Bibiliya zacu mu Rusengero gusa, cyangwa tugasoma imirongo baduha buri munsi, cyangwa igice cya buri munsi, kandi ikibabaje n’uko tudashobora kwibuka ibyo twasomye, ngo tubitekerezeho, cyangwa ngo dukoreshe ibyo twasomye mu buzima bwacu, ntitujya dushobora kwihana ibyaha iduhishurira cyangwa ngo dushimire Imana Impano ihora iduhishurira. Ku byerekeye gusoma Bibiliya, usanga nabyo nta nyota tubifitiye cyangwa se tumeze nk’abantu baguye ivutu. Dufatamo ducye two gutuma tubaho mu mwuka, kandi ari byo biryo byo mu Ijambo (ikindi ntabwo tumira ibihagije kugira ngo tube Abakristo bafite ubugingo, bagamije gutera imbere), cyangwa se tukihutira kurya inshuro nyinshi, ariko ntidutekereze na rimwe igihe kinini gihagije cyo kubona ibiryo by’umwuka birimo.
Ni byiza ko utangira kwiga Ijambo ry’Imana buri munsi no kurifata mu mutwe, niba utaragira akamenyero ko.kubikora. Abantu bamwe basanga ari byiza gutangira kwandika ibyo twiga buri munsi. Mugire rero akamenyero ko gusohoka mu nyigisho y’Ijambo ry’Imana, mumaze kwandika ikintu mwungutsemo. Wari uzi ko hari n’abandikira Imana amasengesho, bayisaba kubafasha guhindura ibyo yabaganirijeho. Bibiliya ni igikoresho Umwuka akoresha mu buzima (Abefeso 6:17), ni igice cya cy’ingirakamaro kandi cy’ingenzi mu ntwaro Imana iduha zo kurwana intambara z’umwuka (Abefeso 6:12-18).
Inzira ya gatatu y’agaciro kanini cyane, mu ntambara turwana yo kunesha icyaha ni isengesho. Na none, ni inzira inshuro nyinshi Abakristo bakunze kuvugisha umunwa gusa, ndetse n’ibyo bavuze bigashyirwa mu bikorwa nabi. Tujya tugira amateraniro yo gusenga, ibihe byiza byo gusenga, n’ibindi, ariko ntitujya dukoresha isengesho mu buryo bumwe nkuko byagendaga mu Itorero rya mbere (Ibyakozwe n’Intumwa 3:1; 4:31; 6:4; 13:1-3). Pawulo avuga inshuro nyinshi ukuntu yajyaga asengera abo yayoboraga. Imana.yaduhaye amasezerano atangaje yerekeye isengesho (Matayo 7:7-11; Luka 18:1-8; Yohana 6:23-27; 1 Yohana 5:14-15), ni yo mpamvu Pawulo aha agaciro kanini isengesho, ku byerekeye gutegura Intambara y’umwuka (Abefeso 6:18).
Ni uruhe ruhare rw’isengesho mu ntambara yo kunesha icyaha mu buzima bwacu? Twumvise amagambo Kristo yabwiye Petero mu Ishyamba ry’i Getsemani, mbere gato y’uko Petero amwihakana. Mu gihe Yesu yasengaga, Petero we yari yisinziriye. Yesu aramukangura aramubwira ati: “Mube maso, musenge mutajya mu moshya. Umutima ni wo ukunze, ariko umubiri ufite intege nke” (Matayo 26:41). Natwe, nka Petero, turifuza gukora ibyo gukiranuka, ariko ntitubona imbaraga. Dukeneye gukurikiza inama z’Imana, kugira ngo dukomeze gushaka, gukomanga, gusobanuza—kandi Izaduha imbaraga dukeneye (Matayo 7:7). Isengesho si imbaraga zidasanzwe z’abakonikoni. Isengesho n’ukumenya gusa ubushobozi bucye bwacu n’imbaraga zidacogora z’Imana ndetse no kuyihindukirira kugira ngo izo mbaraga zikoreshwe ibyo Imana ishaka ko dukora, ntabwo rero ari ibyo twebwe twifuza gukora (1 Yohana 5:14-15).
Inzira ya kane mu ntambara turwana zo kunesha icyaha ni Urusengero, no guterana n’abandi bizera. Igihe Yesu yoherezaga abigishwa Be mu ivugabutumwa, yagiye yohereza babiri babiri (Matayo 10:1). Intumwa zivugwa mu Byakozwe n’Intumwa ntabwo muri icyo gihe zigeze zigenda umwe umwe, ahubwo zagendaga mu matsinda y’abantu babiri cyangwa barenze uwo mubare. Yesu adutegeka rero kutibagirwa guterana, ariko tugakoresha icyo gihe dushyigikirana mu rukundo no mu gukora imirimo myiza (Abaheburayo 10:24). Adusaba kandi kwaturirana ibyaha byacu (Yakobo 5:16). Mu nyandiko z’abanyabwenge zo mu Isezerano rya Kera, batubwira ko icyuma gityaza ikindi, kubera izo mpamvu rero n’umuntu atyaza undi (Imigani 27:17). Hari imbaraga mu mibare (Umubwiriza 4:11-12).
Abakristo benshi basanga kugira umuntu bafatanya inshingano, bishobora kuzana inyunyu nyinshi zo kunesha ibyaha byananiranye. Kugira undi muntu ushobora kuvugana nawe, gusengana nawe, kugutera imbaraga, ndetse no kugucyaha, ari iby’igiciro. Ibigeragezo bitugeraho twese (1 Abakorinto 10:13). Kugira umuntu cyangwa itsinda ry’abantu mufatanya inshingano, bishobora rero kuduha umuti wanyuma wo kubona imbaraga n’ubushake dukeneye kugira ngo dushobore kunesha ibyaha, byananiranye cyane kurusha ibindi.
Hari igihe rimwe na rimwe kunesha icyaha biza byihuta vuba vuba. Ubundi, intsinzi ikaza igenda gahoro cyane. Imana yadusezeranije rero ko nidukoresha inzira Zayo, Izatuzanira mu buryo budahagarara impinduka mu buzima bwacu. Tugomba rero kudacika intege dukoresha imbaraga dufite zo kunesha icyaha, kuko tuzi neza ko Imana yacu ari iyo kwizerwa mu masezerano iduha.
Ikibazo: Nshobora kunesha nte icyaha mu buzima bwanjye bwa Gikristo?
Igisubizo: Bibiliya yerekana inzira zitandukanye zo kudufasha mu muhati wacu wo kunesha icyaha. Muri ubwo buzima, ntituzigera na rimwe tunesha icyaha burundu (1 Yohana 1:8), ariko iyo ntambara yagombye gukomeza kuba intego yacu. Dufashijwe n’Imana, kandi tuyobowe n’amahame y’Ijambo Ryayo, dushobora buhoro buhoro kunesha icyaha no guhinduka nka Kristo buri munsi.


text:
Ubusanzwe biba byiza iyo umugore n’umugabo bashakanye umwe ari isugi undi ari imanzi; iyo bitameze gutyo, akenshi bigira ingaruka nyinshi zirimo kutagirirwa icyizere gihagije n’uwo mwashakanye no kudashimishanya mu mibonano mpuzabitsina ku ruhande rumwe cyangwa kuri bombi.
a) Ingaruka Ku bakobwa
Abagabo bose ntibakora kimwe imibonano mpuzabitsina, ibitsina byabo nabyo ntibingana, ndetse n’ibihe bakoresha bakora imibonano mpuzabitsina nabyo biratandukanye. Niba rero umukobwa yarasambanyeho cyangwa yarasambanaga mbere yo gushaka umugabo, uwo mukobwa ashobora kuba yarashimishwaga n’umugabo ukoresha igihe kinini, ufite igitsina kinini cyangwa kirekire, cyangwa hakaba hari umugabo wamushimishishaga mu buryo runaka. Biragoye rero ko umugabo bazabana igihe cyose, azaba yujuje ibyo byose byashimishaga uwo mukobwa mu gihe cy’ubusambanyi kuburyo atazifuza abandi bagabo.
Ariko iyo umukobwa arongowe akiri isugi anyurwa n’umunezero ahabwa n’umugabo we, kuko nta wundi munezero w’imibonano mpuzabitsina aba yarigeze amenya, kandi nubwo yakumva andi makuru ku ruhande, ntiyabiha agaciro cyane nk’uwabitakaje yarabyigeze. Mbese ntimuzi yuko umuntu wungutse duke atagiraga na kimwe, anezerwa cyane kuruta uwahombye duke muri byinshi yari afite? Kandi ntimuzi ko uwariye ikintu akumva uburyohe bwacyo ariwe ukirarikira kuruta utarakirya? Uko niko no gukora imibonano mpuzabitsina bimera.Twibuke ko mu gihe cya kera, gutakaza ubusugi ku mukobwa cyari icyaha gihanishwa kwicishwa amabuye: Guteg. 22: 13-21.
b) Ingaruka Ku basore
Abagore bose ntibafata abagabo kimwe, n’imibiri yabo ntiteye kimwe : hari nk’abagore bagira amazi menshi mu gihe cy’imibonano mpuzabitsina (amavangingo), hari abagira make n’abatayagira. Niba rero umusore yarasambanyeho cyangwa yarasambanaga mbere yo gushaka umugore, hari igihe uwo musore yashimishwaga n’umugore ufite amavangingo menshi, cyangwa hakaba hari uburyo maraya runaka yamushimishagamo, biragoye rero ko umugore bazabana igihe cyose azaba yujuje ibyo byose byashimishaga uwo musore mu gihe cy’ubusambanyi kuburyo atazifuza abandi bagore; ibyo rero bishobora kuba intandaro yo guca inyuma uwo bashakanye, ari nayo ntandaro yo gusenyuka k’urukundo rwabo. Bashobora no kudacana inyuma ariko bigatera n’izindi ngaruka muri urwo rugo, urukundo rwabo rugahungabana, bakabana batishimanye nkuko byakagombye.
Urubyiruko mwese mbifurije kuzagira urugo ruhire mwirinda ubusambanyi!
IBYIZA BY’UBUSUGI N’UBUMANZI!
Ubusanzwe biba byiza iyo umugore n’umugabo bashakanye umwe ari isugi undi ari imanzi; iyo bitameze gutyo, akenshi bigira ingaruka nyinshi zirimo kutagirirwa icyizere gihagije n’uwo mwashakanye no kudashimishanya mu mibonano mpuzabitsina ku ruhande rumwe cyangwa kuri bombi.


text:
Duhe ibitekerezo
Urashaka gutanga ibitekerezo?twandikire kuri iranzinone@yahoo.fr/iranzinejo@gmail.com
Murakoze
Murakoze
mercredi 30 mars 2011
Abanzi barindwi ba buri couple
Buri Couple iba ifite ibintu biyiteza imbere yihariye ariko kandi ikagira n’ibindi biyibuza amahoro , bikayibangamira mu mibereho yayo… Ntabwo ari ibintu bitangaje: niba muri mwembi, buri wese afite ibyo yanga akagira n’ibyo akunda, birumvikana ko mwembi hari ibishobora kubageraho bikabashimisha kimwe n’uko bishobora no kuba ari ibibahungabanya.
Kugira ngo rero urukundo rwanyu rutere imbere, rugire aho rugera, ntiwirirwe ufata umwanya ujya gushakira muri byinshi, wikwirirwa ukoresha amafaranga y’ikirenga wubaka urukundo cyangwa urusana, ahubwo wowe gerageza kururinda ibintu bishobora kurwangiza.
Ese uzabwirwa n’iki ibyo bintu?
Aha turakwereka ibintu birindwi biri mu bituma urukundo rwanyu rucumbagira, bitangira ari bitoya ariko mutarebye neza bishobora gutuma ruhagarara da! Nta kindi wakora rero usibye kubyirinda ukanabirinda umukunzi wawe, mwembi mukabigendera kure, bityo mukaba murinze ururkundo rwanyu.
1. Televiziyo
Muzarebe namwe nk’iyo hari filimi za seri (series), ukava ku kazi mbere yo kubaza uko abo mu rugo biriwe ugahita uhitira kuri televiziyo, cyangwa ari mu gihe cy’imipira ya champion’s League cyangwa cya Cecafa,… biri mu bintu bibangamira abakundana pe!
Kujya ku meza wicaye imbere ya Televiziyo kabone n’aho mwaba murimo kureba ibintu mwembi bibashimishije iyo bibaye buri gihe bituma nta mwihariko w’ibiganiro byanyu mugirana, ugatuma nta mwanya mufata ngo muganire, mwitekerezeho. Mu gihe na mwe mubibona ko koko ibabangamiye, itagituma mufata umwanya wo kuganira, mushobora kwemeranyaho igihe muzajya muyicana, inshuro zingahe se mu cyumweru, ku munsi se… ariko mukagerageza kwisigira umwanya muto wo kujya muganira kuko iyo bitagenze gutya, mushiduka mwembi mumeze nk’abataziranye, n’uburyo mwisanzuranaho bikagenda bishira burundu.
2. Guhora mu bintu bimwe
Ya restaurant mwakundaga gusohokeramo, rya funguro mwakundaga gusangira, ha hantu hose mwakundaga gutemberera,… muri make bya bindi byose mwajyaga mukunda, bya bindi byose byajyaga bibashishikaza, byose mwarabyibagiwe, mwarabitaye,… ubu musigaye mubana nk’abantu bamenyeranye bihorera mu bintu bimwe, nta mwihariko wanyu mufite, nta gashya mu rukundo rwanyu kandi urukundo ni nk’ururabyo rusaba guhora ruvomerwa, ibi nabyo biri mu bituma couple irananirwa, igacumbagira byarimba ndetse ikaba yanahagarara burundu.
3. Gukora amasaha arenga ayo mwagombaga
Rekera aho gutaha bwije, bitari uko gusa nawe ubwawe nta gihe wiha ahubwo kuko n’uwo ukunda nta mwanya na muke ukimuha. Gerageza kuva ku masaha wakoraga nibura ukureho nk’abiri ukomeze kugera ubwo uzumva nawe ubwawe usigaye ubona umwanya wo kuruhuka. Impamvu y’ibi rero si no kugira ngo uruhuke gusa, nta n’ubwo impamvu bibangamira umukunzi wawe ari uko atakikubona gusa, ahubwo ni uko iyo umaze igihe ukora cyane utaruhuka n’ibiganiro byawe ubwabyo biba ari ibyerekeranye n’akazi kawe gusa, bityo ugasanga ariko konyine uha umwanya mu buzima bwawe, umukunzi wawe ntiyongere kubona umwanya mu buzima bwawe.
4. Kutiyitaho
Kuba umaranye igihe kinini n’umukunzi wawe, ntibivuze ko bihagije; kuba kandi akuzi neza agukunda uko uri - ibyiza byawe n’ibibi byawe- ntibivuze ko bihagije nta kindi ushobora gukora. Si byiza ko ujya mu bwiherero ugasiga udasutsemo amazi ngo ni uko mujya no gukundana ariko wari umeze yabyihanganiye, nta n’ubwo ari byiza ko musohokana utikozeho, ngo wambare neza, usokoze imisatsi yawe neza, ku buryo buri munsi abona impamvu yo kugumana nawe, ku buryo n’abandi bakureba koko bakabona ko afite umukunzi mwiza. Ni ngombwa kumwereka ko ari umuntu w’agaciro imbere yawe ku buryo buri gihe uba ugomba kwishimira kuba ari uwawe ukabimwereka umuha agaciro akwiye koko.
5. Kumwima agaciro
Mu bintu bya mbere bibangamira couple, harimo kuba udaha agaciro umukunzi wawe.
Aha sinshatse kuvuga kumugurira impano gusa, kumuha indabyo nziza z’amaroze, ibi byose si byo byonyine byereka umukunzi wawe ko umuhaye agaciro. Ahubwo, wenda niba muri kumwe, jya umureba umwereke ko n’ubu utarumva uburyo yakwemereye ko utura mu mutima we; birahagije ko umenya kandi ukamubwira ikintu cyose gishya cyamubayeho, niba yambaye umwenda mushya, niba avuye muri salon de coiffure, ugahita ubibona kandi ukabimubwira; ntugatinye kumubwira igihe ubona asa neza cyangwa yambaye neza, ntugatinye na rimwe kumubwira icyo umutekerezaho cyane cyane iyo ari cyiza kandi ubona ko gishobora kumwubaka.
6. Gufuha birenze urugero
Burya iyo ukunda umuntu ni ngombwa ko umufuhira, ariko na bwo iyo urengereye ntibiba bikiri byiza.
Rekera aho kumucunga no kumucungisha abandi, si umujura. Rekera aho gucunga ubutumwa bugufi yakiriye kuri telefoni ye, rekera aho gucunga email zamwandikiwe n’izo yanditse. Jya umenya ko ikintu cy’ingenzi mu rukundo ari icyizere kandi mwese mukakigirirana. Iyo ukomeje kumwereka ko utamwizeye, agera aho akaruha na we akagera aho akumva ntaryohewe bityo rwose akaba yanisangira undi umuha amahoro.
7. Kwifata bikabije
Kumenya imibereho ya couple yanyu burya ni ingenzi kandi birabareba mwese. Rimwe na rimwe hari ibintu biba bidakwiye gukorwa nk’ umugenzo. Iyo abantu bakundana cyane cyane abamaze kubana dore ko ari nabo baba babyemerewe, ni byiza ko bakorana imibonano mpuzabitsina. Burya si ngombwa ko buri joro uko mugiye kuryama mutangira kubonana, nta n’ubwo ari formule rwose kuko iki ni igikorwa gikorwa iyo buri wese abyiyumvamo, bitari uko ari formule. Niba utabyiyumvamo aho kugira ngo ubikore nabi, wabireka rwose ariko kandi mujye mugerageza mwembi, mumenye igihe mwumva mwese mubishaka. Gusa ntimugahore mu bintu bimwe hato mutazarambirwa ahubwo nimugerageze guhindura uburyo mubikoramo, mugerageze kubwizanya ukuri ibishimisha buri wese, mugerageze guhindura igihe, kuko burya iyo bihora ari bimwe nta gashya, mugera aho mukarambirwa. Nimugerageze mwumve ko ari igikorwa muha agaciro. Nko mu bihugu byateye imbere ho, hari igihe abakunzi bava mu gihugu bakajya mu kindi, mu mugabane bakajya mu wundi, ariko kugira ngo urukundo rwabo ruhore ari rushya nta bintu bihoraho kandi birambirana bakora.
Source:igitondo.com
Kugira ngo rero urukundo rwanyu rutere imbere, rugire aho rugera, ntiwirirwe ufata umwanya ujya gushakira muri byinshi, wikwirirwa ukoresha amafaranga y’ikirenga wubaka urukundo cyangwa urusana, ahubwo wowe gerageza kururinda ibintu bishobora kurwangiza.
Ese uzabwirwa n’iki ibyo bintu?
Aha turakwereka ibintu birindwi biri mu bituma urukundo rwanyu rucumbagira, bitangira ari bitoya ariko mutarebye neza bishobora gutuma ruhagarara da! Nta kindi wakora rero usibye kubyirinda ukanabirinda umukunzi wawe, mwembi mukabigendera kure, bityo mukaba murinze ururkundo rwanyu.
1. Televiziyo
Muzarebe namwe nk’iyo hari filimi za seri (series), ukava ku kazi mbere yo kubaza uko abo mu rugo biriwe ugahita uhitira kuri televiziyo, cyangwa ari mu gihe cy’imipira ya champion’s League cyangwa cya Cecafa,… biri mu bintu bibangamira abakundana pe!
Kujya ku meza wicaye imbere ya Televiziyo kabone n’aho mwaba murimo kureba ibintu mwembi bibashimishije iyo bibaye buri gihe bituma nta mwihariko w’ibiganiro byanyu mugirana, ugatuma nta mwanya mufata ngo muganire, mwitekerezeho. Mu gihe na mwe mubibona ko koko ibabangamiye, itagituma mufata umwanya wo kuganira, mushobora kwemeranyaho igihe muzajya muyicana, inshuro zingahe se mu cyumweru, ku munsi se… ariko mukagerageza kwisigira umwanya muto wo kujya muganira kuko iyo bitagenze gutya, mushiduka mwembi mumeze nk’abataziranye, n’uburyo mwisanzuranaho bikagenda bishira burundu.
2. Guhora mu bintu bimwe
Ya restaurant mwakundaga gusohokeramo, rya funguro mwakundaga gusangira, ha hantu hose mwakundaga gutemberera,… muri make bya bindi byose mwajyaga mukunda, bya bindi byose byajyaga bibashishikaza, byose mwarabyibagiwe, mwarabitaye,… ubu musigaye mubana nk’abantu bamenyeranye bihorera mu bintu bimwe, nta mwihariko wanyu mufite, nta gashya mu rukundo rwanyu kandi urukundo ni nk’ururabyo rusaba guhora ruvomerwa, ibi nabyo biri mu bituma couple irananirwa, igacumbagira byarimba ndetse ikaba yanahagarara burundu.
3. Gukora amasaha arenga ayo mwagombaga
Rekera aho gutaha bwije, bitari uko gusa nawe ubwawe nta gihe wiha ahubwo kuko n’uwo ukunda nta mwanya na muke ukimuha. Gerageza kuva ku masaha wakoraga nibura ukureho nk’abiri ukomeze kugera ubwo uzumva nawe ubwawe usigaye ubona umwanya wo kuruhuka. Impamvu y’ibi rero si no kugira ngo uruhuke gusa, nta n’ubwo impamvu bibangamira umukunzi wawe ari uko atakikubona gusa, ahubwo ni uko iyo umaze igihe ukora cyane utaruhuka n’ibiganiro byawe ubwabyo biba ari ibyerekeranye n’akazi kawe gusa, bityo ugasanga ariko konyine uha umwanya mu buzima bwawe, umukunzi wawe ntiyongere kubona umwanya mu buzima bwawe.
4. Kutiyitaho
Kuba umaranye igihe kinini n’umukunzi wawe, ntibivuze ko bihagije; kuba kandi akuzi neza agukunda uko uri - ibyiza byawe n’ibibi byawe- ntibivuze ko bihagije nta kindi ushobora gukora. Si byiza ko ujya mu bwiherero ugasiga udasutsemo amazi ngo ni uko mujya no gukundana ariko wari umeze yabyihanganiye, nta n’ubwo ari byiza ko musohokana utikozeho, ngo wambare neza, usokoze imisatsi yawe neza, ku buryo buri munsi abona impamvu yo kugumana nawe, ku buryo n’abandi bakureba koko bakabona ko afite umukunzi mwiza. Ni ngombwa kumwereka ko ari umuntu w’agaciro imbere yawe ku buryo buri gihe uba ugomba kwishimira kuba ari uwawe ukabimwereka umuha agaciro akwiye koko.
5. Kumwima agaciro
Mu bintu bya mbere bibangamira couple, harimo kuba udaha agaciro umukunzi wawe.
Aha sinshatse kuvuga kumugurira impano gusa, kumuha indabyo nziza z’amaroze, ibi byose si byo byonyine byereka umukunzi wawe ko umuhaye agaciro. Ahubwo, wenda niba muri kumwe, jya umureba umwereke ko n’ubu utarumva uburyo yakwemereye ko utura mu mutima we; birahagije ko umenya kandi ukamubwira ikintu cyose gishya cyamubayeho, niba yambaye umwenda mushya, niba avuye muri salon de coiffure, ugahita ubibona kandi ukabimubwira; ntugatinye kumubwira igihe ubona asa neza cyangwa yambaye neza, ntugatinye na rimwe kumubwira icyo umutekerezaho cyane cyane iyo ari cyiza kandi ubona ko gishobora kumwubaka.
6. Gufuha birenze urugero
Burya iyo ukunda umuntu ni ngombwa ko umufuhira, ariko na bwo iyo urengereye ntibiba bikiri byiza.
Rekera aho kumucunga no kumucungisha abandi, si umujura. Rekera aho gucunga ubutumwa bugufi yakiriye kuri telefoni ye, rekera aho gucunga email zamwandikiwe n’izo yanditse. Jya umenya ko ikintu cy’ingenzi mu rukundo ari icyizere kandi mwese mukakigirirana. Iyo ukomeje kumwereka ko utamwizeye, agera aho akaruha na we akagera aho akumva ntaryohewe bityo rwose akaba yanisangira undi umuha amahoro.
7. Kwifata bikabije
Kumenya imibereho ya couple yanyu burya ni ingenzi kandi birabareba mwese. Rimwe na rimwe hari ibintu biba bidakwiye gukorwa nk’ umugenzo. Iyo abantu bakundana cyane cyane abamaze kubana dore ko ari nabo baba babyemerewe, ni byiza ko bakorana imibonano mpuzabitsina. Burya si ngombwa ko buri joro uko mugiye kuryama mutangira kubonana, nta n’ubwo ari formule rwose kuko iki ni igikorwa gikorwa iyo buri wese abyiyumvamo, bitari uko ari formule. Niba utabyiyumvamo aho kugira ngo ubikore nabi, wabireka rwose ariko kandi mujye mugerageza mwembi, mumenye igihe mwumva mwese mubishaka. Gusa ntimugahore mu bintu bimwe hato mutazarambirwa ahubwo nimugerageze guhindura uburyo mubikoramo, mugerageze kubwizanya ukuri ibishimisha buri wese, mugerageze guhindura igihe, kuko burya iyo bihora ari bimwe nta gashya, mugera aho mukarambirwa. Nimugerageze mwumve ko ari igikorwa muha agaciro. Nko mu bihugu byateye imbere ho, hari igihe abakunzi bava mu gihugu bakajya mu kindi, mu mugabane bakajya mu wundi, ariko kugira ngo urukundo rwabo ruhore ari rushya nta bintu bihoraho kandi birambirana bakora.
Source:igitondo.com
Inscription à : Publier les commentaires (Atom)


text:
Menya ibintu 10 Bibiliya ivuga byaranga umukirisito mwiza
Umukirisito mwiza agomba kurangwa n’indangagaciro zimutandukanya n’abandi ,akaba ari nayo mpamvu bibiliya yagiye izishyira ahagaragara kugirango irusheho kuvana benshi mu rujijo ndetse no kugarura mu nzira nyayo ababa barigishijwe ibihabanye n’ukuri, izo ndanga gaciro rero akaba ari izi zikurikira.
1. Kuramya Imana imwe yonyine : Iyo Mana ivugwa ni Imana yaremye isi n’ijuru ,nk’uko biboneka muri mariko 12:28-29 (nuko umwe mu banditsi yumvise bajya impaka amenya yuko abashubije neza,aramwegera aramubaza ati « mbese itegeko ry’imbere muri yose ni irihe ? »Yesu aramusubiza ati : « iry’imbere ni iri ngo :Uwiteka Imana yacu niwe mwami wenyine),itandukanye n’ibigirwamana bamwe bajya bita Imana .
2. Gukunda no kubaha abantu bose : nk’uko biboneka muri mariko 12:31(irya kabiri ni iri :ukunde mugenzi wawe nk’uko wikunda).Mu nkuru y’umusamariya mwiza na Yesu ,Yesu yamubwiye ko ari ngombwa k’umukristo kugirira urukundo abantu nta kurobanura ashingiye ku moko ,ku miryango,ku bwenegihugu n’ibindi bitandukanye, ndetse ategetswe no gukunda abamwanga,cyane ko Bibiliya inerekana neza ko urukundo ari ryo tegeko riruta ayandi (Matayo 5:43-48).
3. Guca bugufi :Urugamba rukomeye ruriho ni uko abantu benshi bamaze gufata icyubahiro cy’Imana akaba ari bo bacyambara, bityo hakabura guca bugufi, hakaboneka kwiyemera no kutavugisha ukuri nk’uko biboneka mu migani 17:7 (imvugo itunganye ntiyizihira umupfapfa ariko cyane ururimi rubeshya ntirukwiriye imfura )no muri matayo 20:20-28)
4. Kuba inyangamugayo,umukirisito mwiza akwiriye kuba inyangamugayo,akareka kwihagararaho no gushyigikira ibyaha, kuko ibyo bihabanye n’ibyo Imana ishaka nk’uko tubibona mu bagalatiya 6:7-8 « ntimuyobe :Imana ntinegurizwa izuru kuko ibyo umuntu abiba ari byo azasarura ,ubibira umubiri we muri uwo mubiri azasaruramo kubora ,ariko ubibira Umwuka muri uwo mwuka azasaruramo ubugingo buhoraho »
5. Kubaho mu buzima butabangama kandi butigenga ku mana,bivuze ko umukirisito mwiza akwiriye kwemerera Imana ikaba ari yo imuyobora, kandi ntakoreshe uburanganzira yahawe mu byo yishakiye byose nk’uko biboneka mu rwandiko 1 abakorinto 6:19-20 « mbese ntimuzi yuko imibiri yanyu ari insengero z’Umwuka Wera uri muri mwe ,uwo mufite wavuye ku Mana ? kandi ntimuri abanyu ngo mwigenge kuko mwaguzwe igiciro ,ni uko rero mutume imibiri yanyu ihimbaza Imana »
6. Kugira ubuntu ,bibiliya ivuga ko ari byiza gutanga no gusangira n’abandi ibyo Imana yaguhaye kuko ibyo ubiboneramo umugisha ndetse ukanunguka byinshi birenze ibyo watanze bitewe n’umutima wabikoranye.
7. Kutaba indyarya cyane cyane ku bavugabutumwa n’abandi bakora imirimo y’Imana itandukanye ni byiza gukora ibintu wumva umutima wawe uhamanya nabyo ,ubikuye ku mutima kandi ibyo wigisha abandi nawe ukabishyira mu bikorwa.Niba hari itsinda ry’abantu Yesu atigeze ahagararana naryo ni iry’indyarya . Hari igihe Yesu yigize kubigaragariza abafarisayo nk’uko biboneka muri matayo 7:15-20 aho Yesu yavugaga ku by’amategeko n’abafarisayo.
8. Kutumva ko uri intungane ijana ku ijana ,Bibiliya ivuga ko iyo umuntu ari ku isi ahura n’ibimwanduza bitandukanye bityo bikaba ari yo mpamvu umukirisito adakwiriye kuvuga ko nta cyaha na kimwe ajya akora, Imana kandi nayo yabivuze mu ijambo ryayo mu baroma 3:23 ngo « kuko bose bakoze ibyaha ntibashyikira ubwiza bw’Imana ».
Ikindi bibiliya ivuga ni uko abakirisito badakwiriye gucirana imanza nk’uko biboneka muri matayo 7:1-2 « ntimugacire abandi urubanza mu mitima yanyu kugira ngo namwe mutazarucirwa kuko urubanza muca ari rwo namwe muzacirwa namwe,urugero mugereramo ari rwo muzagererwamo namwe »
9. Kutihorera : kutihorera ni ikindi kintu Yesu yavuze ko ari kiza namba, igihe yabuzaga abantu kwihorera no kugiriranana inzangano,tubisanga muri matayo 5:38-40 haranditse ngo « mwumvise ko byavuzwe ngo ijisho rihorerwe irindi, ariko njyeweho ndababwira kutabuza umuntu mubi kubagirira nabi ,ugukubise urushyi mu musaya w’iburyo umuhindurire n’uw’ibumoso,umuntu nashaka kukuburanya ngo agutware ikanzu umuhe n’umwitero ».
10. Kubabarira abandi : iki ni ikintu cyiza cyakaranze umukirisito mwiza , nkuko tubisanga muri matayo 6:14-15 hagira hati « kuko nimubabarira abantu ibyaha byabo na so wo mu ijuru azababarira namwe,ariko nimutababarira abantu na so na we ntazababarira ibyaha byanyu ».Imana igira imbabazi nyinshi no kugira neza kwinshi niyo mpamvu ishaka ko abakirisito bababarirana ibyaha n’amakosa bakorerana.
Bavandimwe izi ndanga gaciro zivuzwe haruguru ntago arizo gusa umukirisito mwiza akwiriye gukora gusa, ahubwo hari ibindi byinshi Imana ibuza abantu gukora mu mategeko yayo nko kwiba,gusambana n’ibindi, iyo umuntu ayemereye akayegera igenda imwigisha n’ibindi,Mureke turusheho kwihesha agaciro nk’abagiriwe imbabazi tugacunguzwa ububabare n’urupfu rubabaje rw’umwami Yesu, maze tube koko abane be b’ukuri nawe areba akishimira.


text:
Umuntu utinya Imana ntabwo yatinyuka gusambana no kwicana – Pastor Rutayisire
Ibyaha by’ubwicanyi n’ubusambanyi ku bantu bigaragara nk’ibyaha biruta ibindi, nyamara Bibiliya yo ivuga ko nta cyaha kiruta ikindi, ibyo byatumye ikinyamakuru Izuba Rirashe kivugana na Rév Pasiteri Kanoni Antoine Rutayisire kugira ngo agaragarize abasomyi icyo abivugaho yifashishije ijambo ry’Imana.
Umukuru w’Itorero Angilikani muri Katedarare ya Remera Kanoni Antoine Rutayisire, yatangarije ikinyamakuru Izuba Rirashe yagize icyo abivugaho, avuga ko ubundi nta cyaha gikomeye kuruta ibindi ku Mana.
Kanoni yagize ati “Gusa ibyo byaha bigaragara bikomeye kuko byica amategeko abiri aruta ayandi ariyo yo gukunda Imana n’umutima wose, n’imbaraga zose n’ubwenge bwose no gukunda mugenzi wawe nkawe ubwawe (Matayo 22:3-39).
Abantu ni bo babigira binini kuko bibababaza cyane ariko ubundi ntabwo birusha ibindi gukomera. Ushaka kubisobanukirwa, uzarebe ibyaha byahanishwaga igihano cy’urupfu mu mategeko ya Mose byari birenze ibyo bibiri”.
Rutayisire avuga ko hari icyo umuntu aramutse aguye mu cyaha cy’ubwicanyi yakora kugira ngo ababarirwe, avuga ko imbabazi ku byaha byose nta handi zibonerwa uretse ku kwemera ibyaha byawe, ukabyaturira Imana ukabisabira imbabazi. Benshi bibeshya ko icyaha cyo kwica kitababarirwa ariko si ko bimeze.
Bibiliya ivuga ko amaraso ya Yesu atwezaho ibyaha byose ibyo bikaboneka muri (1 Yohana 1:79). Ikinyamakuru Izuba Rirashe cyakomeje kumubaza uko icyo cyaha umuntu yagihuza n’icyo ubusambanyi nkuko icyaha gikorerwa imbere kitavanwaho (cachet ) hakorwa iki ngo kibabarirwe?
Rév Pasiteri Antoine yagize ati “Nta mpamvu yo kugihuza n’ubusambanyi kuko buri icyaha ni icyaha mu buryo bwacyo kandi nta cyaha gito kibaho nk’uko nabivuze haruguru. Abantu ni bo babishyira muri ibyo byiciro ariko nta cyaha na kimwe kidahanagurwa n’amaraso ya Yesu. Iyo kashe y’icyaha icyo ari cyo cyose ihanagurwa na “cleaning fluid” y’amaraso ya Yesu”.
Rév Pasiteri Rutayisire akomeza avuga ko inzira yemewe n’Imana yakoreshwa kugira ngo ubabarirwe ibyo byaha (ubusambanyi n’ubwicanyi) hifashishijwe imirongo myinshi isobanurira uburyo bwo kubabarirwa ibyaha ariko isobanutse neza kurusha iyindi ni 1 Yohana1:7-9 na Matayo 22:3-39 iryo rikaba ari ijambo ry’ Imana riboneka muri Bibiliya.
Bibiliya irimo isezerano ry’Imana ku buryo bwo kubabarirwa ibyaha 1 Yohana 1:5-10. Umunyamakuru w’ikinyamakuru yabajije Kanoni yagize ati “Ubu haravugwa gukuramo inda haba ku bakobwa n’abagore, ese abo bantu bashobora kubabarirwa? cyangwa se baba baciweho iteka”?
Kanoni asubiza agira ati “Imbabazi z’Imana ntaho zihurira n’icyaha twakoze. Umuntu wese wihannye arababarirwa kabone n’iyo ibyaha bye byaba birenze ibyo twe twababarira”. Imana iravuga ngo ibyaha naho byatukura tukutuku irabyeza bigasa n’urubura! (Yesaya1:18-19).
Rutayisire avuga ko mu gihe abasambanyi batihannye bakumva ko iminsi izabirangiza ntabwo bababarirwa. Inzira yo kubabarirwa ibyaha ni ukwihana ntabwo ari ugetegereza igihe.
Igihe kiratwibagiza ariko ntabwo cyibagiza Imana ndetse n’umutima wacu kandi Imana ivuga ko mu gihe cyo gucira abantu imanza uwo mutima ni wo izatangaho umugabo.
Rév Pasiteri akomeza agira ati “Ntabwo ari abasambanyi bonyine, abanyabyaha batihannye uzabaze umuntu wese wakoze icyaha icyo ari cyo cyose, n’iyo hacaho imyaka urakivuga akacyibuka”.
Kanoni atanga urugero avuga ko iyo ikintu kiguye mu mazi kimara igihe kigacubira kikajya ku ndiba ariko iyo ukojejemo igiti kirongera kikazamuka kikajya ahagaragara. N’ibyaha bihishwe ni uko bimera, bicubira mu mitima yacu ntibibe bikigarara ariko biba bigihari keretse iyo bikuweho no kwihana.
Ikinyamakuru cyakomeje kumubaza iyo uwicanye atihannye birashoboka ko yagera mu bwami bw’Ijuru ? Kanoni yagize ati “Ntabwo ari uwicanye wenyine, umunyabyaha utihannye ntabwo azinjira mu bwami bw’ijuru, kabone n’iyo yaba agaragara nk’umuntu mwiza.
Ntabwo abantu ari bo bazaca imanza, ni cyo cyatumye Yesu yigeze kubwira abafarisayo n’abanditsi ko indaya n’abakoresha b’ikoro bazabatanga mu bwami bw’Imana”.
Rév Pasiteri Rutayisire akomeza kuvuga ko tike yo kwinjira mu ijuru ni ukwemera ibyaha, ukabyihana, ukizera Yesu nk’umucunguzi kandi ukemera kumwumvira nk’umwami wawe muri byose. Ni byo Bibiliya ivuga ngo abamwizeye yabahaye ubushobozi bwo kuba abana b’Imana. Abo ni bo bazinjira mu bwami bw’Imana.
Ikinyamakuru cyamubabajije igihe umuntu yakumva ko yababariwe ibyo byaha (ubwicanyi n’ubusambanyi ) Kanoni agira ati “Iyo wihannye ukizera ko wababariwe urababarirwa’’.
Ibisigaye nta kindi kikwemeza ko wababariwe uretse amahoro Imana ishyira mu mutima wawe ava mu kumenya izo mbabazi z’Imana. Ariko ushaka amahoro n’abantu bizagusaba gutera intambwe, ukabasaba imbabazi ku bw’ibibi wabakoreye”.
Rév Pasiteri Antoine avuga ko nta kintu gituma umuntu akora ibyo byaha ahubwo biva mu mutima w’icyaha, naho impamvu zo zishobora kuba nyinshi ntabwo nazirondora hano, umunyabyaha akora ibyaha kuko adatinya Imana ibindi ni ibisobanuro n’impamvu z’urwitwazo.
Ikinyamkuru Izuba Rirashe cyamubajije icyakorwa kugira ngo umuntu yirinde ibyo byaha, Kanoni Antoine yagize ati “Uburyo bwiza bwo kwirinda ibyaha ni ukumenya ko aho ujya hose Imana iba ikureba”, ni nde watinyuka gusambana abantu bamureba kabone n’iyo yaba ari mu maso y’umwana muto.
Kanoni akomeza agira ati “Ese ni nde watinyuka kwica umuntu bamureba keretse yarabaye ruharwa umutima we ukaba akahebwe? Umuntu utazi Imana ntayitinye ntayumvire ni we Bibiliya yita umunyabyaha”!
Umuntu utinya Imana ntabwo yatinyuka gukora icyaha icyo ari cyo cyose azi ko Imana imureba, kuko yo iba hose kandi ibona byose kabone n’iyo waba uri mu mwijima cyangwa wakinze inzu (nk’uko babigenza iyo bagiye gusambana).
Inkuru ya
Samuel M.Niyonziza
C/O izuba.org.rw


text:
Umuntu w’Imana ntapfa kuvuga ibyo yiboneye byose!
“ Ijambo ryose riteye isoni ntirigaturuke mu kanwa kanyu, ahubwo uko mubonye uburyo mujye muvuga iryiza ryose ryo gukomeza abandi, kugirango riheshe abaryumvise umugisha.” Abefeso 4:29 “Don’t use foul or abusive language. Let everything you say be good and helpful so that your words will be an encouragement to those who hear them” Ephesians 4:29
“Ntimukavuge amagambo ateye isoni cyangwa amateshwa, cyangwa amahomvu ahubwo mujye muvuga ibishimisha Imana” Abefeso 5:4 “Obscene stories, foolish talk and coarse jokes, these are not for you. Instead, let be thankfulness to God” Ephesians 5:4
Nkunze ko na bibiliya iyita amateshwa, amahomvu, ngo ibyo ntibikwiriye umuntu w’Imana.
Iteka iyo nsomye aya magambo numva ansinda, kuko muri make, ubu nibwo buzima bushya muri Kristo Yesu. Ubuzima nzajya mvuga ibintu bihesha ababyumvise umugisha aho naba ndi hose, mu kazi, mu isoko, mu rugo, nicaye nduhuka, igihe amagambo ateye isoni yaba yashize mu kanwa kanjye, amagambo y’imfabusa akaba atakindangwaho…. Mbega ukuntu bwaba ari ubuzima bwiza!
Njya nibuka ngitangira inzira ijya mu ijuru , hari umuntu wajyaga ambwira ngo ubu na “asyi” yashize ku rurimi rwe! Ubwo kure kubi ibitutsi naho waba utuka umwana cyangwa umukozi wo mu rugo ….
Muziko hari abantu umuntu yifuza kwicara iruhande ngo ajye yumva amagambo meza abaturukamo, impuguro, ubuhamya, mbese ibintu bihesha ababyumvise umugisha! Naringiye kuvuga ngo basigaye ari bake ariko nibuka ko mu bihe byose Imana yisigariza abantu batazapfukamira baali. Imana ishimwe.
Reka twongere twibukiranye ko amagambo ateye isoni atari ayacu abantu b’Imana. Imana itubabarire kuvuga amagambo y’amahomvu, y’amateshwa, yasenye abayumvise akabangisha Imana aho kuyibakundisha, yaciye intege abayumvise aho kubongerera imbaraga kandi uhereye none reka twongere twige kugenzura ibyo tuvuga, nibiba ngombwa ku mugoroba urangije imirimo ujye wisubiramo urebe ibyo wavuze. Yesu adusure.
Ibihe byiza.


text:
Iyangirika ry’amashyamba riteye impungenge-MINIRENA
Umuyobozi mukuru wungirije by’agateganyo ushinzwe amashyamba muri RNRA (Rwanda Natural Resources Authority) ,Bakundukize Dismas, afunguraga ku mugaragaro inama y’iminsi ibiri y’abayobozi bo mu karere k’ibiyaga bigari, bafite mu nshingano kubungabunga ibidukikije, yatangaje ko mu Rwanda amashyamba yangirika ku buryo bukomeye.
Bakundukize avuga ko abubaka amazu anyuranye n’abakora imirimo ikenera ibiti, bakomeje kwangiza amashyamba y’u Rwanda, ibiti biterwa akaba ari bike ku bitemwa.
Mu (...)
Umuyobozi mukuru wungirije by’agateganyo ushinzwe
amashyamba muri RNRA (Rwanda Natural Resources Authority)
,Bakundukize Dismas, afunguraga ku mugaragaro inama y’iminsi ibiri y’abayobozi bo mu karere k’ibiyaga bigari, bafite mu nshingano kubungabunga ibidukikije, yatangaje ko mu Rwanda amashyamba yangirika ku buryo bukomeye.
Bakundukize avuga ko abubaka amazu anyuranye n’abakora imirimo ikenera ibiti, bakomeje kwangiza amashyamba y’u Rwanda, ibiti biterwa akaba ari bike ku bitemwa.
Mu Rwanda meterokibe miliyoni 11 z’ibiti zitemagurwa buri mwaka, mu gihe hari hakenewe kubungabungwa meterokibe 22 z’ibiti buri mwaka.
Bakundukize avuga ko ibi ari icyuho gikomeye cyane mu gihugu, icyo gihombo kikaba gituruka cyane ku babaza imbaho n’ibiti byubaka amazu, inkwi n’amakara byo gucana ndetse n’ibiti bikoreshwa n’ab’ububatsi, ibikwa.
Imisozi iteyeho amashyamba mu Rwanda angana na 5% by’amashyamba kimeza, mu gihe muri Afurika y’Epfo bageze kuri 15% mu kugira imisozi iteyeho amashyamba, ati “Hakenewe politiki ihamye yo kuyacunga, bitaba ibyo hakaba ingaruka zikomeye zishyira ku bukene n’inzara ku muturage wo hasi.”
Sam Kanyamibwa, Umuyobozi w’umuryango ubungabunga urusobe
rw’ibidukikije mu karere ka Afurika yo mu kibaya cyitirirwa ikiyaga Albert y’Iburasirazuba ARCOS, avuga ko nyuma y’ubushakashatsi ku rwego rw’isi, ubufatanye hagati ya Guverinoma , imiryango y’abaterankunga ndetse n’abikorera ku giti cyabo, ari bwo bwonyine bushobora kuzana umuti utuma amashyamba adakomeza kugabanuka.
U Rwanda nka kimwe mu bihugu bifitiye runini imigezi n’inzuzi ziri mu kibaya cy’uruzi runini rwa Nil, ukwangirika kw’amashyamba yarwo byabigiraho ingaruka nini ku mazi y’icyo kibaya.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Ubwo bagaragarizwaga ibyavuye mu gikorwa cyo kugenzura ibikorwa by’ubukerarugendo byakozwe na Komisiyo y’Iterambere ry’ubukungu n’imari mu nteko ishinga amategeko, bamwe mu basenateri bavuze ko ibigaragara mu ngoro ndangamateka y’Abaperezida bitera urujijo, Sen. Tito Rutaremara we avuga ko iyi nzu itashyirwamo ibyiza ahubwo ikwiye gushyirwamo ibibi byose byakozwe mu Rwanda.
Amakuru dukesha umuseke.rw , avuga ko amashusho y’incamake z’uru rugendo rwakozwe n’Abasenateri bagize iyi komisiyo yo mu mutwe wa Sena, agaragaramo kutemeranya n’ibikorwa biri muri zimwe mu ngoro ndangamateka z’u Rwanda nk’iy’abakuru b’igihugu ihereye i Kanombe ahahoze hatuye Perezida Juvenal Habyarimana.
Avuga ku mafoto agaragaza ibikorwa bya Jenoside nk’imyitozo y’Interahamwe basanze muri iyi Ngoro, (muri aya mashusho yeretswe) Senateri Karangwa Chrysologue, yaagize ati “ Murashaka kwigisha iki ? Murashaka kwerekana iki ? Uko Jenoside yateguwe ?”
Senateri Karangwa Chrysologue
Mu bitekerezo byatanzwe nyuma yo kwerekwa iyi Raporo n’aya mashusho y’incamake yayo, Abasenateri bavuze ko ibikorwa bigaragara muri iyi nzu bitaga iyo kwa ‘Habyarimana’ bitera urujijo ku buryo hagenwa imikorere yayo cyangwa igafungwa burundu.
Hon Sen Jean Damascene Ntawukuriryayo ati “ …None se kutubwira ngo twagiye kuyisura dusanga bashyizemo amafoto kubera ko twari mu gihe cy’icyunamo, ubwo twe tuzi icyo imaze cyangwa twe twagiyeyo tuzi icyo itumariye.”
Hon Sen Jean Damascene Ntawukuriryayo
Senateri Tito Rutaremara atanga igitekerezo kuri ibi bikorwa basanze muri iyi nzu, yagize ati “ Ntabwo wajya kwerekana ubuzima bwiza bwa Habyarimana kandi ni we wayubatse ayijyamo, ni ugushaka ibintu bigaragaza ibyo yakoze koko akaba ari byo bijyamo,…
Senateri Tito Rutaremara
Ahubwo se twatanze ibitekerezo iyi nzu ikazaba musée yo kwerekana ibyo Habyarimana yakoze, cyangwa ibibi byose byakozwe mu Rwanda.”
Abasenateri bagize iyi Komisiyo yasuye iyi ngoro ndangamateka bavuga ko babwiwe ko aya mashusho agaragaza amahano ya Jenoside ashyirwamo mu bihe byo kwibuka ubundi agakurwamo.
Ngo n’abasobanura ibiri muri iyi ngoro ntibabizi…
Senateri Bizimana Evariste uri muri iyi komisiyo yasuye ibi bikorwa, yavuze ko ibisobanurwa n’abagaragaza ibikorwa biri muri iyi ngoro ndangamateka y’Abaperezida ntaho bihuriye n’ukuri.
Senateri Bizimana Evariste
Ati “ Abatanga amateka kwa Habyarimana ntibabizi, ubabaza igiti cy’umurinzi gihari bakakubwira ko ari icyo Habyarimana yateye, nyamara wakireba ugasanga gishobora kuba gifite nk’imyaka 200.
Bakakubwira ngo piscine ihari ni aho uruziramire rwabaga, wareba neza ugasanga ni ikarita y’u Rwanda.”
Senateri Bizimana ukomeza kunenga ibiri muri iyi ngoro, avuga ko irimo abaperezida batatu gusa nyamara yitwa ko ari ingoro ndangamateka y’abakuru b’igihugu bayoboye u Rwanda.
Ati “ Harimo Habyarimana, Kayibanda na Sindikubwabo, ukababaza uti se ko ari ingoro y’abaperezida, abandi bakuru b’ibihugu barihe ? bakarebana.”
Iyo kwa Richard Kandt yo ngo iri kugirwa ahororerwa inyamaswa zirya abantu
Abasenateri banengaga ibyagaragaye mu ngoro ndangamateka z’u Rwanda, banagarutse ku nyamaswa zikomeje gushyirwa mu ngoro ndangamateka y’Umudage Richard Kandt ufatwa nk’uwatangije umurwa mukuru w’u Rwanda.
Izi ntumwa za rubanda zivuga ko iyi nyubako yakwiye kugaragaza amateka y’uyu mudage ariko ntitandukire ngo ishyirwemo izi nyamaswa zirimo n’izirya abantu nk’inzoka n’ingona, bateganya kuzana.
Hon Bizimana ati “ Iyo winjiye muri iriya nzu ubona handitse ngo amateka ya Kandt, wageramo imbere ugasangamo inzoka.”
Sen. Prof Karangwa Chrysologue we yavuze ko iyi nzu idakwiye kwitirirwa Kandt kuko basenye umwimerere wayo, yavuze ko ikwiye gushyirwamo amateka y’ubukoloni bwakorewe Abanyarwanda.
Senateri Mukankusi Perina uyobora iyi Komisiyo y’Iterambere ry’ubukungu n’imari muri Sena yasuye ibi bikorwa, yavuze ko uru rujijo rw’ibikorwa bigaragara muri izi ngoro ndangamateka rwarahawe icyuho n’itegeko rizishyiraho kuko ritagena inshingano z’izi ngoro ahubwo rikagena ko bigenwa n’Iteka.
Senateri Mukankusi Perina
Mu gihe tugezemo birakomeye kubeshya abaturage. Birashoboka ko ubu mu Rwanda abaturage badafite uburenganzira bwo kuvuga icyo batekereza aliko si ukuvuga ko aba baturage hali icyo bayobewe. Abibwira ko abaturage ali injiji balibeshya. Bimaze iki kubeshya abantu cg kugoreka amateka mu gihe abo ubwira bazi neza neza neza neza ko ulimo kubabeshya cg kugoreka ayo mateka. Uli umuntu uzi ubwenge ibyiza wakwicecekera kuko iyo utangiye kubabeshya babona ko bwa bwenge bagukekeraho ntabwo ubwo ukaba witambitse ubusa. Hali igihe ubona ibintu bitangajwe n'umuntu witwa ngo ni umuyobizi, ngo wize amashuli waminuje ukumirwa. Abasomye iyi nyandiko yo hejuru n,ibitekerezo baliya bayobozi batangamo yambera umugabo. Ninde usoma ibintu nka biliya ntiyibaze kuli baliya bayobozi ?
Reka reka genda wowe uvugango bazashyiremo ko yasinye amasezerano yamahoro. Yasinyishije ikaramu kurupapuro ararangije we nizindi nkora maraso batumiza imihoro nimbunda nibindi mumutungo wigihugu ngo byice abatutsi. Nonese icyushaka kumvukanisha niki ? banza ugereranye ibyo nkubwiye byonyine !! Nagende umushenzi ahubwo iriyanzu bayisenye izitweko itanabayeho kuko nanyirayo iyo atabaho urwanda ntiruba rwaratembyemo amaraso. Akhheee
Ariko abantu ni abasazi aba basenateri bose ndabona bakwiye ingando kuyoborwa nabantu nkaba ntho tujya Mana yi rwanda dutabare mbe narinziko iyo umuntu imyaka igenda agenda aba muzima ubugome bugabanuka ariko se yewe nibidanger nuko nyine bigiye gutungana nabwiye presida mwese akabafunga kuko mufite ubutindi kumutima mwese
Ntamucyo we !ibyo uvuga ubihagazeho ?sen TITO se umubera mumutwe kuburyo umenya ibyo atekereza !?hanyuma se urashaka tuvuge ibyiza bihe bya habyarimana !ko yategiye jenocide c ?,ko yashishikarije interahamwe kwica abatutsi c ?kureka inkoramaraso zikagerageza kwica abantu zabugesera nazabigogwe nahandi ?ngaho bwira ikikunyuze muribyo nikihe !?abahutu uvuga yanga nabahe !?abasize bishe imbaga yabanyarwanda babatutsi !?mwagiye muba abantu bafite mumutwe hazima.haba habyarimana haba sindikubwabo yaba kayibanda,abo bose nabayobozi bibyasha(ibizinga)mumate yurwanda.none ngo bazashyiremo ngo asinya amasezerano !ariya yayasinye kuko FPR INKOTANYI(intwari zurwanda) zari zamwokeje igitutu namahanga yose yahagututse,zari impuhwe zabihehe yari yifitiye.niba unushyigikiye nibyobyiza uvuga ko yaba yarakoze iturize uzabimubwira kera nimuhura hatari hano,kandi ntanubwo dukeneye kubimenya bizamenkwe nabandi nkawe.naho wikwiha muzee TITO kuko nawe nintwari yacu naho urwo rwango uvuga nurwo yanze ikibi igihe yemeraga kuza kwifatanya nabandi kukirwanya.
Ntamucyo we !ibyo uvuga ubihagazeho ?sen TITO se umubera mumutwe kuburyo umenya ibyo atekereza !?hanyuma se urashaka tuvuge ibyiza bihe bya habyarimana !ko yategiye jenocide c ?,ko yashishikarije interahamwe kwica abatutsi c ?kureka inkoramaraso zikagerageza kwica abantu zabugesera nazabigogwe nahandi ?ngaho bwira ikikunyuze muribyo nikihe !?abahutu uvuga yanga nabahe !?abasize bishe imbaga yabanyarwanda babatutsi !?mwagiye muba abantu bafite mumutwe hazima.haba habyarimana haba sindikubwabo yaba kayibanda,abo bose nabayobozi bibyasha(ibizinga)mumate yurwanda.none ngo bazashyiremo ngo asinya amasezerano !ariya yayasinye kuko FPR INKOTANYI(intwari zurwanda) zari zamwokeje igitutu namahanga yose yahagututse,zari impuhwe zabihehe yari yifitiye.niba unushyigikiye nibyobyiza uvuga ko yaba yarakoze iturize uzabimubwira kera nimuhura hatari hano,kandi ntanubwo dukeneye kubimenya bizamenkwe nabandi nkawe.naho wikwiha muzee TITO kuko nawe nintwari yacu naho urwo rwango uvuga nurwo yanze ikibi igihe yemeraga kuza kwifatanya nabandi kukirwanya.
Mushyireho izindi commentaire se nisomere.
Amategeko ashy ishyirwaho izo ngoro navugururwe ajyane n'igihe. Ibyo kwirirwa badusubiriramo ibihe byiza bya habyarimana bazabirekere umuryango we ntabwo byagombye kuba inshingano za leta.
ubwo se uragira ngo Tito avuge ki ?yarwanyije ubuyobozi bwariho kandi indorerwamo yari yambaye zarimo porogaramu yo kubona ibibi gusa ubwo rero nibyo byisenze mu bwonko.ushaka ko abona ibyiza wamwambika izindi kandi ntiyazikunda kuko akomeje urugamba
Inyamaswa zirya abantu zizajya zihabwa abahe ?
Kubasomyi nabanditsi bikinyamakuru Rushyashya, maze gusoma no kwiyumvira ibitekerezo bitandukanye by'Intumwa za Rubanda kubyerekeranye n'Amateka asobanura Iby'Inzu yuwahoze Ari Umukuru w'Igihugu cy'u Rwanda kuva 05/07/1973 kubera 06/04/1994, twibaza byinshi kuribi ibitekerezo aho tuva naho twerekereza nka rubanda rwejo rwaba Nyarwanda":Mbanze nshimire kandi nshigikire Ibitekerezo byubaka bigaragaza ubwenge nubushishozi bwa Sen..Bizimana Evariste, Nongere ngaye cyane kandi mvuge kubitekerezo bigayitse bitarimo ubushishozi nubwenge bw' Inararibonye byagombye kuranga Sen. Tito Rutaremara, Abazi uyu Mugabo neza benshi bamuzi kubitekerezo bye byubuhezanguni birenze( très extremists) ,urwango afitiye abanyarwanda benshi batari abayoboke ba FPR ( birazwi ko abenshi murabo Ari abo mubwoko bw' abahutu), ESE UWABAZA SEN.TITO RUTAREMARA IBYIZA AMAZE GUKORERA ABANYARWANDA KUVA YARUTAHA MURI 1994 KUGEZA MAGINGO AYA YABONA MUSEE YE YAJYAMO INGANIKI UGERERANIJE NIBYASHIRWA MURI MUSEE YUWAHOZE ARI PREZIDA W'U RWANDA JUVENAL HABYARIMANA ??! GUSA ICYO NAKWIBUTSA SEN. TITO RUTAREMERA, NIBA IGITEKEREZO CYE GISHIGIKIWE NABENSHI KIKEMEZWA, IGITEKEREZO NAKONGERAHO NGASABA NKUMUNYARWANDA UFITE UBURENGANZIRA BWO KUGARAGAZA NO KUVUGA IKIMURI KUMUTIMA, MUBYO SEN.TITO RUTAREMARA YIFUZA BYASHIRWA MUNZU YAMATEKA YIBIKORWA BIBI UWARI PREZIDA WU RWANDA JUVENAL HABYALIMANA YAKOZE ,HAZASHIRWEHO GUSINYA AMASEZERANO Y'AMAHORO YA ARUSHA YEMERERA ABAYOBOZI BA POLITIKE BA FPR BARI BAYOBOWE NA TITO RUTAREMARA NABANDI ,NABASIRIKARI( SOLDATS DU FPR ) KWINJIZWA MUNYUBAKO Y'INGORO YABASHINGAMATEKA YA KIMIHURURA MBERE YUKO IBYEMEZO BYOSE BIJYANA NAMASEZERANO YA ARUSHA BISHYIRWA MUBIKORWA KUMBANDE ZOMBI ZARI ZISHYAMIRANYE !! NONGERE NSABE ABAYOBOZI BIKI KINYAMAKURU GUHITISHA COMMENT YANJYE NIBA KOKO BAGENDERA KWITANGAZA MAKURU NYARYO( OBJECTIVITE).
Kagame yihanganishije Abanyacuba nyuma yo kubura umukambwe Fidel...
Nyaruguru:Umusaza w’imyaka 70 yiciwe iwe n’abantu bataramenyekana
Intara y’Iburasirazuba : Imikwabu itandukanye yafashe ibiyobyabwenge...
Perezida Kagame yakiriye indahiro za Depite Bitunguremye, Kalinijabo na...
Komisiyo y’Igihugu y’amatora yasimbuje abadepite batatu barimo Depite Nyandwi...
18-01-2017br>
Guterana amagambo hagati ya Donald Trump n’Inzego z’Ubutasi bizagarukira he...
18-01-2017br>
Uko Umwami Kigeli yameneshejwe nyuma yo kumanura ibendera ry’Ababiligi i...
17-01-2017br>
Amateka y’Umunyamakuru Shyaka Kanuma, Uko yinjiye mu Itangazamakuru n’Uko...
17-01-2017br>
Amerika : DONALD TRUMP ashobora kugambanirwa n’Inzego z’Iperereza
16-01-2017br>
Umurundi Nahimana Thomas, ari guteka umutwe muri Amarika
16-01-2017br>
Fatima-Portugal : Habaye umuhango wo gusezera kuri Kigeli V, ikimenyetso...
16-01-2017br>
Perezida Kagame yitabiriye Inama ya 27 ihuza u Bufaransa n’ Afurika I...
14-01-2017br>
DONALD TRUMP Ashobora kuba atazi ikimuhatse n’ubwo agiye kuba Perezida...


text:
Anastase Murekezi yavukiye mu Rwanda, mu Ntara y'Amajyepfo, mu Karere ka Nyaruguru, ku itariki ya 15 Kamena 1952.
Afite impamyabumenyi y'Icyiciro cya Kabiri cya Kaminuza mu Buhinzi yakuye mu Bubiligi, muri Université de Louvain-La-Neuve.
Ni impuguke akagira uburambe mu kazi mu bijyanye n'Iterambere ry'Ubukungu n'Imibereho myiza y'Abaturage: Gusesengura Politiki na Gahunda z'Iterambere, Igenamigambi, Ikurikiranabikorwa n'Isuzumabikorwa, Ikoranabuhanga mu Itumanaho n'Isakazabumenyi.
Kuva mu mwaka wa 1980, Anastase Murekezi yakoze muri Minisiteri y'Ubuhinzi n'Ubworozi mu myanya y'ubuyobozi itandukanye aba n'impuguke yigenga mu bijyanye n'iterambere ry'ubucuruzi bushingiye ku buhinzi kugeza mu mwaka wa 2004.
Mbere y'uko agirwa Minisitiri w'Intebe, Anastase Murekezi yabaye umwe mu Bagize Guverinoma kuva mu mwaka wa 2004, aho yabaye Umunyamabanga wa Leta ushinzwe Inganda n'Iterambere ry'Ishoramari, Minisitiri w'Ubuhinzi n'Ubworozi na Minisitiri w'Abakozi ba Leta n'Umurimo.
Nk'umunyapolitiki, Anastase Murekezi ni umwe mu bagize Biro Politiki y'Ishyaka Riharanira Imibereho Myiza y'Abaturage (PSD).
Anastase Murekezi yashyingiranywe na Mariya Rose Byukusenge bakaba bafitanye abana babiri.
Muri Siporo, Anastase Murekezi akunda gukina tenisi, agakunda kuganira no kungurana ibitekerezo n'abantu batandukanye.


text:
Isarura rikorwa iyo amafi yo mu cyuzi ari mu rugero rwo kugurishwa, bikagaragazwa n’ibyo abakiriya bakeneye. Ubwoko bwinshi bw’amafi bugeza kuriyo ngano hagati y’amezi arindwi na cumi n’abiri y’orowe. Ushobora gusarura igice, bigakorwa ubanza gukuramo amanini kugirango amato abone uko akura neza mbere y’uko uyasarura yose.
Ibi bikurikira bituma isarura rigenda neza:
- kwamamaza mu masoko y’amafi mbere yo gusarura.
- ushobora kugurishiriza ku cyuzi cyangwa ukareba uko uyajyana ku isoko.
- gusarura mugihe cyiza, cyane cyane mu gitondo cyakare
- robanura ukurikije ubwoko n’ingano yayo ku isoko ugendeye ku gaciro kayo mbere yo gushyiraho ikiguzi.
- bika inyandiko z’umusaruro n’ibyagurishijwe.
- kugira ngo ubone inyungu ihagije, gurisha amafi mazima cyangwa y’umishijwe. Ku gabanya ingorane, kumisha no gucuruza amafi bishobora gukorerwa kure y’icyuzi


text:
sam.
29
sept.
2012
ISOMO RYA MBERE
Isomo ryo mu gitabo cy’Imigani (Imig 30, 5-9)
5Ijambo ry’Uhoraho rikwiye kwizerwa, umwiringiye rimubera ingabo imukingira. 6Ntuzagire icyo wongera ku magambo ye, hato atazaguhana ugatahurwaho ikinyoma. 7Uhoraho, hari ibintu bibiri nkwisabiye, ntuzabinyime mbere y’uko mpfa : 8uzandinde ikinyoma n’uburyarya, undinde ubutindi cyangwa umurengwe, ahubwo ungenere ikintunga gihagije ; 9ejo ntazarengwa ngahemuka mvuga ngo « Uhoraho ni nde ? » cyangwa natindahara nkiba, ngasuzuguza izina ry’Imana yanjye.
ZABURI (Zab 119 (118), 29.72, 89.101, 104.163)
Inyik/ Uhoraho, ijambo ryawe rimurikira intambwe zanjye !
Urandinde inzira y’ikinyoma,
maze ungirire ubuntu umpe amategeko yawe.
Amategeko y’umunwa wawe,
andutira ibihumbi by’amasikeli ya zahabu na feza.
Uhoraho, iteka ryose ijambo ryawe rihoraho mu ijuru.
Nanze gukurikira inzira zose z’ikibi,
kugira ngo nkomeze ijambo ryawe.
Amabwiriza yawe yampaye gusobanukirwa,
bituma nanga inzira zose z’ibinyoma.
Nanga ikinyoma urunuka,
ariko ngakunda amategeko yawe.
IBANGONDIRIMBO RIBANZIRIZA IVANJILI (Mk 1, 15)
Alleluya Alleluya.
Ingoma y’Imana iregereje :
nimwisubireho maze mwemere Inkuru Nziza !
Alleluya.
IVANJILI
+ Luka (Lk 9, 1-6)
Muri icyo gihe, 1Yezu akoranya ba Cumi na babiri, abaha gutegeka no kwirukana roho mbi zose, abaha n’ububasha bwo gukiza indwara. 2Abatuma kwamamaza Ingoma y’Imana no gukiza abarwayi. 3Arababwira ati “Ntimugire icyo mujyana mu rugendo, yaba inkoni, waba umufuka, waba umugati, byaba n’ibiceri”, ababwira no kutajyana amakanzu abiri. 4Arongera ati “Urugo muzinjiramo rwose, muzarugumemo kugeza igihe muhaviriye. 5Naho abatazabakira, nimujya kuva mu mugi wabo muzakungute umukungugu wo ku birenge byanyu, bibe ikimenyetso cy’uko bahemutse.” 6Nuko baragenda bazenguruka insisiro, bamamaza Inkuru Nziza kandi bakiza abarwayi hose.


text:
Tariki 15 Nyakanga 2016 nibwo hamenyekanye amakuru y’umugabo witwa Hagenimana Sylvain ufungiwe kuri sitasiyo ya polisi ya Rukira akurikiranweho icyaha cyo kwica umugore we Mukanumviyubusa Annociata mu kagari ka Nyaruvumu, mu murenge wa Rukira, ho mu karere ka Ngoma.
Amakuru dukesha imvaho nshya aravuga ko umunyamabanga Nshingwabikorwa w’umurenge wa Rukira Ngenda Mathias ariwe watangaje iby’urupfu rw’uyu mugore wishwe ku ya 15 Nyakanga 2016.
Umunyamabanga Nshingwabikorwa w’umurenge yatangaje ko uyu muryango wari ufite akabari k’urwagwa, byagera nimugoroba umugore agataha, asize umugabo acuruza, ariko ngo yagera mu rugo akabona ijoro rirakuze, umugabo yatinze gutaha.
Mbere y’uko uyu mugore apfa byageze mu masaha ashyira saa tanu z’ijoro, umugore afata umwanzuro wo kujya gushaka umugabo we, bahurira mu nzira amuhirika hasi, amererwa nabi mu gitondo arapfa.
Yagize ati “ Ngo bahuriye mu nzira aramubaza ati ese ko wirije cyane ( watinze), umugabo ngo aramusubiza ati’ ese ushinzwe kugenda unshakisha? Urumva bari banyoye, bombi bari basinze, aramusunika, umugore agwa hasi, hanyuma arahaguruka, ibindi nta wamenye uko byagenze.”
Gitifu Ngenda yongeyeho ko bageze mu rugo muri iryo joro umugore aga komeza kumera nabi, umugabo agira ubwoba, afata moto, amujyana ku kigo nderabuzima cya Rukira, abaturanyi batabizi mu gitondo nka saa kumi n’ebyiri umugore agapfa.
Gitifu w’umurenge wa Rukira avuga ko ubwo bajyanaga umurambo ku bitaro bikuru bya Kibungo ngo nta bikomere wari ufite ku buryo wenda hakekwa ko hari ikintu yaba yaramukubise.
Agira ati “burya iyo unyoye ukarenza igipimo, uyoborwa n’ibyo wanyoye, ku buryo ubusinzi aribwo dukeka bwatumye ibi bibaho, kuko njyana umurambo ku bitaro nta bikomere wari ufite.”
Umurambo wa nyakwigendera Mukanumviyubusa Annociatta wahise ujyanwa gukorerwa isuzuma mu bitaro bikuru bya Kibungo.
Hagenimana Sylvain wiyiciye umugore we, aracyakorwaho iperereza n’inzego zishinzwe umutenako nyuma akazashyikirizwa ubutabera.
Ubuyobozi bw’umurenge wa Rukira bwasabye abaturage kwirinda ubusinzi, amakimbirane no kutagorobereza mu tubari, nibura ntibarenze saa moya z’umugoroba bakiri mu tubari.
Ingingo ya 142 mu gitabo cy’amategeko ahana ibyaha mu Rwanda ateganya igifungo cya burundu k’uwahamwe n’icyaha cyo kwica uwo bashyingiranywe .
Uyu Mukanumviyubusa Annociatta apfuye afite imyaka 35 akaba asize abana 3.


text:
Rwanda | RUSIZI:HIZIHIJWE UMUNSI MPUZAMAHANGA W’ABATAZI GUSOMA
tariki ya 14/09/2012, mu murenge wa Butare, hizihirijwe umunsi mpuzamahanga wo gusoma,kwandika no kubara, insanganyamatsiko y’uyu munsi iragira iti: Turwanye ubujiji twimakaza umuco w’amahoro. Umurenge wa butare wizihirijwemo uyu munsi Ni umwe mu mirenge 18 igize akarere ka Rusizi, ukaba ugaragaramo umubare munini wabatazi gusoma no kwandika kubera imiterere yawo.
Uyu murenge uherereye aho bitaga mu Busozo, mu bihe bya kera hari harasigajwe inyuma. Ni muri urwo rwego hatanzwe cerificaf ku bantu 58, bize kandi bakamenya gusoma no kwandika, ingamba ubuyobozi bufite, nkuko twabitangarijwe n’umunyamabanga nshingwabikorwa w’uyu murenge Bwana SIBOMANA PLacide ni ugukomeza gushishikariza abatazi gusoma kugana amasomero, ikindi n’ugushishikariza abana bose kugana ishuri, kuko kwiga ari ingirakamaro kandi kubuntu .
Abahawe impamya bumenyi barimo Theogene, barishimira icyo gikorwa kuko ngo byabateraga isoni kujya gusomesha ibyo baba bandikiwe ubu noneho ngo basigaye biyandikira ibaruwa bakanayisoma. Banakanguriye bagenzi babo b’abaturage kugana amasomero kugirango nabo bajijuke dore ko uwo murenge urimo benshi batazi gusoma no kwandika.


text:
Tekereza ukuntu abantu turushywa n’ubusa, duhangayikira ibyo tudashobora kugira na gito duhinduraho! Ngo ejo nzabaho nte? Ngo baranyanga...,,Ukabifataho umunsi wose, ukarara udasinziye bikagutera umutwe n’umunabi, wareba nabi stress ikakubaho akarande!
Ukibagirwa ko hari uwakubereye maso, akaguheka mbere ya mama wawe! Akaguterura mbere y’ababyaza, agasezerana ko uzageza mu zabukuru akiguheka.
Wabimwikoreje, ko ashoboye byose?
Ikirenze kuri byo uwakwitayeho utaramumenya, ubu wakijijwe nibwo yakureka? Reka kuba imbata y’ibitekerezo bibi, fata umwanya utekereza kubyo uzakorera umuremyi wawe nyuma yo kukuvana muribyo bibazo urimo kuko kugutabara yabigize intego!
Mu kurengera abarengana ni Rwiyemezamirimo udatangwa imbere na rimwe. Tuza kuko n’ubundi ntacyo ushoboye kwikorera!
Yesa46:3-4"Nimunyumve mwa nzu ya Yakobo mwe, namwe abarokotse bo mu nzu ya Isirayeli mwese, abo nahetse MUKIRI MU NDA, nkabaterura MUKIVUKA nkabageza mu za bukuru, ndi We. Muzarinda imvi ziba uruyenzi NKIBAHEKA , ni jye waremye, ni jye uzaheka. Ni koko nzaheka kandi nzajya nkiza".
Uyumunsi urabona ikimenyets cy’ibyiza! "Relax, God is in control"
Ukeneye ubundi Bufasha koresha address ikurikira
Pastorviva.pcm@gmail.com +250 788 615 869 POWER OF CHANGE MINISTRIES®


text:
Uyu mubyeyi w’imyaka 31 y’amavuko atuye mu mudugudu wa Nyarwumba, akagali ka Muyogoro, umurenge wa Huye, mu karere ka Huye, mu buhamya bwe agaragaza uburyo umuryango we wabayeho igihe kirekire ukennye, n’uburyo yabashije kwiteza imbere ahereye ku mafaranga 200 y’u Rwanda yonyine.
Uwiringiyimana kuri ubu we n’umuryango babayeho mu buzima bwiza, aho babasha kwibonera ibyangombwa byose by’ibanze, kwigurira umusanzu w’ubwisungane mu kwivuza ku buryo bworoshye n’ibindi.
Kuri ubu avuga ko asigaye afite konti muri banki kandi yitabira kuyizigamaho, ndetse n’umutungo we n’umugabo we ukaba ubarirwa muri miliyoni zirenga 10.
Uwiringiyimana yashatse umugabo mu mwaka wa 2006 batangira kubaho batunzwe no guhinga ibijumba no guca incuro kuko bari bafite isambu nto itabasha kuvamo umusaruro uhagije.
Muri icyo gihe bari batuye muri Nyakatsi, barara hasi ku musambi ushashe hejuru y’ibyatsi (Nyakatsi yo ku buriri), byatumaga kwigobotora ubukene bibabera ihurizo rikomeye.
Mu mwaka wa 2011, Uwiringiyimana yagannye ishuri ryigisha abakuze gusoma, kubara no kwandika, abigiriwemo inama n’umuturanyi we ndetse kuva icyo gihe yahise yishyira hamwe na bagenzi be mu itsinda ryo kuzigama no kugurizanya.
Uwiringiyimana asobanura ko muri iri tsinda yajyaga yizigama amafaranga 200 buri cyumweru yasaguraga kuyo yabaga yakuye mu bijumba avuye kugurisha ku isoko.
Ati “Kubera ko twahingaga ibijumba gusa, nafataga nk’igitebo kimwe nkakijyana ku isoko kugira ngo mbashe kugura imboga zo kubirisha. Ubwo natangiye kujya mfataho amafaranga 200 nkayazigama mu itsinda”.
Bitewe n’amahugurwa yahawe mu itsinda uyu mubyeyi w’abana babiri yafashe umwanzuro wo kwaka inguzanyo y’amafaranga ibihumbi 20 mu itsinda atangira gucuruza avoka.
Ati “Maze kugurizwa ibyo bihumbi 20 naragiye mpita ndangura avoka z’ibihumbi 2 500, ndazicuruza nkuramo ibihumbi 5 200. Mu gihe gito ntangira kubona inyungu ifatika ndetse n’inguzanyo nari nafashe ndayishyura”.
Uwiringiyimana avuga ko yakomeje gucuruza avoka maze nyuma y’imyaka itatu, agura amasambu abiri, ahita atangira guhinga inyanya n’ibindi bihingwa mu buryo bwa kijyambere. Nyuma y’igihe gito yatangiye kugemurira amasoko, ibyo yabaga yasaruye.
Bimwe mu bikorwa bifatika avuga ko we n’umugabo we bamaze kwigezaho, harimo inzu nziza bubatse bava muri nyakatsi, ndetse n’amatungo baguze arimo inka y’ibihumbi 80, ingurube y’ibihumbi 40, n’andi matungo magufi.
Ati “Ubu dufite inzu nziza iteye sima inyuma kandi vuba aha turateganye no kuyishyiramo imbere natwe tukajya dukoropa. Dufite ibikoresho byo mu nzu bigezweho kandi ntitukiryama hasi ku byatsi, kuko twiguriye matela. Ikindi twabashije kwigezaho ni inka y’ibihumbi 80 n’ingurube y’ibihumbi 40 kandi ubu twarayibangurije yenda kubwagura”.
Uyu mubyeyi watowe muri komite y’umudugudu wa Nyarwumba nk’ushinzwe amajyambere avuga ko yakomeje kwizigama mu itsinda kandi n’umugabane wazamutse kuko ubu buri wese yizigama amafaranga 500 buri cyumweru.
Uwiringiyimana wifitiye icyizere cy’ubuzima bw’ahazaza avuga ko akiri mu bukene bukabije yahoraga acecetse kandi yigunze.
Mu kiganiro yagiranye na IGIHE, Uwiringiyimana yatangaje ko akomeje inzira yo kwiteza imbere, aho muri uyu mwaka afite intego yo kugura moto akayiha umumotari akajya amwungukira.
Avuga ko kuri ubu asigaye azi gusoma, kubara no kwandika, kandi ubumenyi bujyanye no kwiteza imbere ndetse no gucunga umutungo yakuye mu itsinda agenda abusangiza umugabo we kuri ubu nawe akaba yaramwemereye ko agiye gutangira kwizigama mu itsinda.
Uwiringiyimana agira inama abantu bari mu bukene by’umwihariko abagore, abatazi gusoma kuyoboka isomero ry’abiga bakuze, kuko ari amahirwe Leta y’u Rwanda yashyizeho akwiye kubyazwa umusaruro.
Yashimangiye ko hari icyizere cy’uko kujijuka, kwibumbira mu matsinda yo kuzigama no kugurizanya ndetse no kwitabira umurimo ari umusingi w’iterambere.
Icyo ashyize imbere ni ugukomeza ibikorwa bizamura ubukungu bw’umuryango we kandi abana be akabaha uburere, agakomeza no kubatoza kugana ishuri no kwiga bashyizeho umwete, kuko ngo adashaka ko hazagira ubaho nabi mu buzima bumeze nk’ubwo we n’umugabo we banyuzemo.


text:
Abasenateri biyemeje gushyira imbaraga mu gushakisha amakuru ahagije ku bayobozi baba bashyizwe mu myanya y’inzego za Leta mbere y’uko batangira akazi kugira ngo habanze kwemezwa ubunyangamugayo (...)
Ibitaro bya Shyira biherereye mu Murenge wa Shyira Akarere ka Nyabihu mu Ntara y’Iburengerazuba ni bimwe mu bitaro byashinzwe mu Rwanda bwa mbere ahagana mu mwaka 1930 bigera aho kuvura abarwayi (...)
Ubuyobozi bw’Ibiro bya Umuryango w’Ubucuruzi bw’Afurika y’Iburasirazuba n’Amajyepfo (COMESA) mu Rwanda (Bureau National) burasaba Abanyarwanda kwirinda akarengane kavuka mu gihe bagezweho n’ingaruka (...)
Mu buhamya bw’abari batuye ku karere ka Nyarugenge mu gihe cya Jenoside yakorewe Abatutsi mu 1994, bavuga ko batazibagirwa umugabo witwa Setiba waje mu mujyi wa Kigali ari umupagasi aturutse mu (...)
Umusozi wa Mwurire uri mu murenge wa Mwurire mu karere ka Rwamagana, waguyeho abatusti barenga ibihumbi 26, nyuma yo kwirwanaho mu gihe kigera ku cyumweru. Bamwe mu barokokeye i Mwurire bemeza (...)
Itotezwa n’urugomo ku bashinjwaga kuba ibyitso by’inkotanyi, ni bimwe mu byakorerwaga abatari bemeye gushyira mu bikorwa umugambi wo kurimbura Abatutsi mu cyahoze ari Perefegitura ya Gisenyi aho (...)
Mu buhamya butangwa n’abarokokeye mu mirenge igize ikibaya cya Bugarama mu karere ka Rusizi, bagaragaje ko uwari umukuru w’ikirenga w’interahamwe muri iki kibaya, Yusufu Munyakazi ufungiye Arusha (...)
Lt. Gen. Roméo Dallaire wari uyoboye ingabo z’Umuryango w’Abibumbye zari mu Rwanda mu gihe cya Jenoside (MINUAR) yongeye gusobanura uko ibyo yabonye muri Jenoside yakorewe Abatutsi mu 1994 (...)
Umuryango w’Abibumbye wemeje ko buri tariki ya 7 Mata Isi yose izajya yibuka Jenoside yakorewe Abatutsi mu 1994. Abantu batandukanye barimo abayobozi b’ibihugu by’ibihangange ku Isi, abayobozi (...)
Banki y’Isi yashyize u Rwanda mu bihugu bishya mu kubaka gahunda zirambye zo guhangana n’imihindagurikire y’ibihe zijyanye n’ubuhinzi butanga umusaruro ugabanya cyangwa ukuraho ibura ry’ibiribwa ku (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Umuhanzikazi Aline Gahongayire yashyize hanze amashusho y’indirimbo nshya yise ” PEKE “. Iyi ndirimbo uyu muhanzikazi yemeza ko yanditswe n’umugabo we , nyuma y’ibihe bikomeye kandi bigoye uyu muhanzikazi yaramaze kunyuramo akabona ko Imana ariyo byose kandi ntaho itakura umuntu.
Mu kiganiro yagiranye n’IBYISHIMO ubwo yatugezagaho amashusho y’iyi ndirimbo, Aline Gahongayire yasobanuye ko mu bintu byose asanga Imana ariyo nkuru.
Mu magambo ye Aline yagize ati ” Peke n’indirimbo isobanura ngo Imana niyo nkuru , njyewe narebye muri byose nsanga Imana ariyo nkuru , ariyo muganga , ariyo mubyeyi , niwe murinzi , mbese byose biri ku mana kandi niyo nkuru .”
Abajijwe niba ibihe bitoroshye byo kubura umwana we w’imfura aribyo byatumye abona igitekerezo cyo kwandika iyi indirimbo , Aline yasubije ati ” Ndabyibuka , nkimara gupfusha umwana , nabwiye umugabo wanjye ( Gahima Gabby ) nti ndumva nshaka kuvuga Imana m’uburyo budasanzwe , nkumva hari uburyo nshaka ko umuntu wumva indimi zitandukanye abasha kumva ubwiza bw’Imana , mbaza umugabo wanjye nti wamfasha ? twari tumaze ibyumweru bibiri dupfushije umwana wacu , aramfasha arayinyandikira nanjye njya muri studio kwa Producer Bobo. Narimfite igitekerezo cyo kubasha kuvuga Imana mu ndimi nyinshi kugirango abazumva iyi ndirimbo bose bazabashe kumenya ko Imana idasanzwe.”
Gahongayire akigera muri studio yungutse igitekerezo gishya .
Ubwo uyu muhanzikazi yajyaga muri studio , ngo yatunguwe no kumva muri we haje amagambo akomeza umutima agira ati ” Nta bya none , nta bizaza byazantanya na Yesu , kandi buri kibazo cyose kiza gihetse ibisubizo kandi nanjye ntegereje igisubizo kandi igisubizo ndakibona nubwo ntaragikoraho.”
Ubutumwa Aline Gahongayire yageneye abakunzi b’indirimbo zihimbaza Imana
Aline Gahongayire yemeza ko azwi n’Imana kuko ari umunyamugisha . Asobanura ko kandi iyi ndirimbo ubutumwa buyirimo bugenewe umuntu wese wihebye bitewe n’ibibazo arimo ndetse anagira inama abantu bose zo kumenya ko nta kure Imana itagukura.
Aline Gahongayire yatanze ubutumwa muri aya magambo ati ” Ndabwira abantu ko nta kure Imana itadukura kandi nta kure Imana itatugeza. Ubutumwa buri muriyi ndirimbo tubuhe agaciro , turusheho kugandukira Imana n’ijambo ryayo , twaba dushonje cyangwa turwaye , tumenye ko Imana ikora . Iyi ndirimbo ndifuza ko yafasha umuntu uri kunyura mu bibazo , mubwira nti  > , yaba ushonje cyangwa ufite ikindi kibazo ndamubwira nti Imana ije iherekeje ibyo bibazo bikugose kandi ushikame ku mana .
Aline Gahongayire arategura igitaramo kizafasha abagore n’abana biyuze muri Ineza Initiative
Nyuma yo kubura umwana we witabye Imana ” Ineza “, Umuhanzikazi Aline Gahongayire yashyizeho urubuga ruzafasha abantu batandukanye ( Abagore n’abana ) kubasha kubona amikoro yo kugura ubwisungane mu kwivuza ( Mituweli ).
Aline asobanurura uburyo yateguye umushinga wo kuzamurika albumu y’amashusho yagize ati ” Mu mishinga ikomeye mfite nyuma yo gushyira hanze iyi ndirimbo , harimo igitaramo gikomeye nzakora muri Nzeri 2015 amafaranga azavamo nzayafashisha abagore n’abana batishoboye. Mu byo nkora byose ubu nshyize imbere umugore n’umwana kuko nabonye uko umugore abaho, hari benshi bahura n’ibibazo bikomeye haba iby’uburwayi cyangwa ibindi ariko ugasanga abenshi babuze uko bivuza kubera kutagira mituweli. Amafaranga nzavanamo nzayafashisha abagore n’abana batishoboye, mbagurire mituweli.”
REBA INDIRIMBO NSHYA YA GAHONGAYIRE YISE ” PEKE “
Niba nawe ushaka kuduha inkuru cyangwa igitekerezo cyawe , haba ku nkuru twabagejejeho , inkuru ziri mu matorero ,abahanzi ,abakozi b’Imana batandukanye ,… twandikire kuri : info@ibyishimo.com. Komeza kuba ijisho rya rubanda ukoresheje ibyishimo.com . Imana iguhe umugisha .
Kanda hano Ukomeze udukurikirane kuri Facebook yacu maze uhite ukora Like bizajya bikorohera guhita ubona amakuru yacu muburyo bwihuse
RENE — HUBERT
38,051 total views, 1 views today


text:
Hejuru y’imbaraga z’ikigeragezo hari imbaraga z’Imana
‘’Uwiteka abaza satani ati ‘’Aho witegereje umugaragu wanjye Yobu, yuko ari ntawuhwanye na we mu isi, ari umukiranutsi utunganye, wubaha Imana kandi akirinda ibibi? Yakomeje gukiranuka kwe n’ubu, nubwo wanteye kumugirira nabi nkamuhora agatsi.’’ Yobu 2:3
Satani ajya adusaba akatugerageza ariko rero ikigeragezo si impamvu yo kureka gukiranuka, tujye twihangana tuyigumeho.
Yobu tumaze gusoma yari umuntu w’Imana urangwa n’ibi bikurikira:
Gukiranuka
Kubaha Imana
Kwirinda ibibi
Nubwo ibi byose yari abifite umunsi umwe agerwaho n’ibigeragezo. Aha hatwereka ko kugeragezwa bitavuga ko udakiranuka. Yobu rero tubona ko yakomeje gukiranuka nubwo byari bimeze gutyo ari nabyo bidukwiye.
Umva uko Yobu yavuze’’ naho yanyica napfa nyiringira, nubwo bimeze bityo inzira zanjye nzazikomeza imbere yayo, Haleluya, umva amagambo y’umukiranutsi mu kigeragezo.
Ese imbaraga z’Imana ziba zagiye he iyo tugeragezwa?
Umva nshuti y’umusaraba burya igisubizo twagikura muri biriya byashyikiye Yobu, kandi ndahamya ko ishoborabyose burya tutabasha kuyishyikira, ifite ububasha buhebuje kandi igira imanza zitabera no gukiranuka kwinshi, ntabwo irenganya (Yobu 37:23)
Nubwo ugeragezwa ni nyir’ububasha kandi ishoborabyose, Haleluyaaa niyo mpamvu ntazayireka.
Twemere dushikame, twihangane niyo dusenga kandi iratwumva na bariya bahura n’ibikomeye umunsi ku munsi niyo basenga kandi irabumva igakora ibyo ishatse kuko ntawayibaza ibyo ikora.
Mu gihe ugeragezwa ujye ureba ku bubasha bw’Imana, aho kureba ku bigeragezo, umva kuko hejuru y’imbaraga z’ikigeragezo hari imbaraga z’Imana, iyo zitahaba biba byaraguhitanye.
Nezezwa n’ubuntu bw’Imana kuruta amazu, akazi, amamodoka, amafaranga, n’ibindi.
Dukwiye kwiringira ubutabazi ‘’ nuko rero abababazwa nk’uko Imana ibishaka, nibabitse ubugingo bwabo uwo Muremye bagumye bakore neza.’’ 1Petero 4:19
Ni amahirwe nitubasha kwihanganira ibitugerageza kuko nitumara kwemerwa tuzahabwa ikamba ry’ubugingo, iryo Imana yasezeranije abayikunda. Yakobo 1:12
Yohana Umubatiza nawe ari mu nzu y’imbohe azira guhamya atuma kuri Yesu niba ari we yahamije cyangwa se niba yategereza undi. Byari bimaze kumucanga, ntiyumvaga impamvu atamufunguza cyangwa ngo agire icyo akora kuri Herode n’inshoreke ye. Ariko umva uko Yesu yamusubije ‘’Nimugende mubwire Yohana ibyo mwumvise n’ibyo mubonye.’’ Matayo 14:4 Mbega igisubizo, nshuti mureke twihangane Imana izahanagura amarira yose hanyuma y’ibyo byose kandi izavanaho umubabaro wose.
Yesu ubwo yari mu gashyamba k’i Getsemani mu gihe kigoye kubera ibyaha byacu yasenze asa nushaka ko byakurwaho Imana iramwihorera ahubwo ihitamo kohereza malayika kumwongerera imbaraga, kuko nubwo byari bigoye ariko byari mu mugambi w’Imana.
Pawulo yasabye Imana kumukiza ijisho, imubwira ko ubuntu bwayo bumuhagije kandi we yasengeraga abandi bagakira, Pawulo ageraho avuga ngo nuko nzanezezwa cyane no kwirata intege nke zanjye, ngo imbaraga za Kristo zinzeho. ‘’ 2 Abakorinto 12:9
Dukomeze dukiranuke, dutegereze twihanganye niba biri mu mugambi w’Imana, amaherezo izatunezeza. Amen.


text:
Masamba uherutse gusohora album ya cumi yise ‘Inganzo ya Masamba Intore Icyogere’ yahagurutse i Kigali ku mugoroba wo kuri uyu wa 1 Ugushyingo 2016. Yabwiye IGIHE ko yagiye mu Bushinwa ku butumire bw’iki gihugu kugira ngo azabafashe kwizihiza ibirori byo kwishimira imyaka 45 gifitanye umubano mwiza n’u Rwanda.
Yagize ati “Ni mu birori byo kwizihiza isabukuru y’imyaka 45 ishize ibihugu byombi bifitanye umubano mwiza no gukomeza kuwusigasira. Ni ibintu byiza cyane kuko u Bushinwa buzerekana umuco wabo nanjye nzaririmba gakondo nerekane iby’iwacu.”
Masamba yavuze ko nagera mu Bushinwa azasangayo irindi torero rikomeye rigizwe n’abanyeshuri bakora umuziki wa gakondo ari naryo bazafatanya. Ati “Ngiye muri byo birori,nkazaririmba mu njyana gakondo mfatanyije n’itorero ry’abanyeshuri biga mu Bushinwa.”
Ibindi bikorwa ateganya kuzakorerayo mbere yo kugaruka mu Rwanda ngo harimo gutanga amasomo ajyanye no kwigisha urubyuruko kubyina no guhamiriza mu kurushaho kwamamaza no gusakaza umuco nyarwanda.
Masamba ateganya kuzagaruka i Kigali kuwa Mbere tariki ya 7 Ugushyingo 2016, nyuma y’aho azatangaza ibindi bikorwa byagutse ateganya gukora mu muziki.


text:
Jul 08, 2016 Bienvenu Ndacyayisenga Amakorali 0
Omega Ministries ni umuryango wivugabutumwa umaze imyaka isaga 15 ushijwe ukaba ukora umurimo w’ivugabutumwa ryo guhuza umubiriwa kristo n’amatorero byumwihariko akorera hano mu Rwanda, ni muri urwo rwego bateguye amasengesho ngaruka mwaka, aho bafatanyije n’amatorero y’ivugabutumwa hamwe n’indi miryango ya Gikristo ikorera hano mu Rwanda, Omega Ministries ikaba izakira iki giterane cyitwa” u Rwanda mu biganza by’uwiteka”
Umuvugizi wa Omega Ministries Madam Liliose yatangarije Isange.com ko intego yikigiterane ni ugukangurira abizera Imana n’abandi banyarwanda bakamenya umugambi Imana ifite kugihugu cyacu, ndetse tukanafasha abakristo bose muri rusange bagasobanukirwa iyo uwo mugambi mu buzima bwabo no mu mirimo yabo kugirango bizane umugisha mu gihugu ndetse n’abagituye.
Mu ijamborye agize ati:”ni ishingano zacu nkabakristu gusengera I gihugu cyacu, kandi ntitugomba kwirara kuko Imana yasezeranyije ikigihugu ko igimba gukora ibirenze, ni kumbwiyo mpamvu rero dukeneye gusenga kugirango tutibagirwa imbaraga z’Imana zigejeje iki gihugu, nkuko dusanzwe tubikora muri buri mwaka uyumwaka reo twahisemo insanganyamatsiko igira iti:” Dusingire imigambi y’Imana ku Gihugu cyacu”
Yasoje avuga kandi ko Omega Ministries bizera ko kuba bahurira hamwe mu masengesho nk’igihugu by’umwihariko abakristo bahamagawe mu butabyi bwera tukazamura amajwi yabo hamwe baciye bugufi bari imbere y’ Imana, avuga koi bi ari bimwe mu bituma yizera ko Imana izasubiza amasengesho yacu .
Tubibutse ko iki giterane kizamara iminsi 3 aho kizatangira tariki 13 kugeza 15 Nyakanga 2016 ku kicaro gikuru cyuyu muryango w’ivugabutumwa(Omega Ministries) giherereye I kagugu mu mujyi wa Kigali, bamwe mu bazitabira iki giterane harimo Apotre John Mulinde guturuka mu gihugu cya Uganda hamwe na mugenzi we Docteur Howard Barnes uzaba aturutse mu bwongereza(England)
Nd.Bienvenu
happy wheels
Jan 05, 2017 0Share this on WhatsAppAbakora umwuga w’uburaya mu Karere ka Rubavu bavuga ko basanga bidakwiye ko baguma muri uwo mwuga, ariko ko bisanga bakiye abagabo kubera kubura igishoro. Rubavu, ni akarere...
Dec 29, 2016 7
Dec 27, 2016 29
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Zimwe mu ngaruka zo gushaka mu banyamahanga/ Abapagani
“Kandi muri iyo minsi mbona Abayuda bashatse abagore b’abanyashidodikazi, n’Abamonikazi n’Abamowabukazi. Kimwe cya kabiri cy’abana babo cyavugaga ikinyashidodi cyangwa indimi z’andi mahanga ayo ariyo yose, nyamara nta numwe wo muribo wabashaga kuvuga igiheburayo. Nuko ndabatonganya ndanabavuma,ndetse abagabo bamwe bo muri bo ndabakubita mbapfura n’imisatsi.
Mbarahiza mu izina ry’Imana ngira nti” Abakobwa banyu ntimukabashyingire abahungu b’abanyamahanga, n’abahungu banyu ntimukabashyingire abakobwa babo cyangwa ngo namwe mubashakeho abagore mushyingiranwe nabo. Mbese bene ibyo sibyo byatumye Salomo umwami w’abisirayeri acumura ku Mana?
Mu mahanga yose ntihigeze habaho umwami uhwanye nawe, Imana yaramukundaga ndetse niyo yamwimitse imugira umwami w’abisirayeri bose. Nyamara nawe ubwe., abagore b’abanyamahangakazi baramushutse aracumura. None namwe tubemerere gukora ishyano nk’iryo, mushake abanyamahangakazi bityo mucumure ku Mana yacu?” Nehemiya 13: 23-27
Muri izi nkuru, Nehemiya yafashwe n’ifuhe ryinshi ubwo yabonaga abantu bo mu bwoko bw’Imana bashaka abagore bo mu banyamahangakazi. Kandi ikibi cyavuyemo nuko abo banyamahangakazi babamaragamo imbaraga, ndetse bagahindurira imitima yabo ku bigirwamana byabo cyangwa se ibizira Uwiteka yari yarababujije ari nacyo cyabaye kuri Salomo.
Salomo Imana ubwayo niyo ngo yari yamwiyimikiye ngo abe umwami w’abisirayeri bose ,ariko ngo abagore b’abanyamahanga baramushuka acumura ku Mana. Yesu adutabare. Si Salomo wenyine; kuko na Samusoni byamubayeho ubwo ngo yabengukwaga umukobwa w’umufilisitiyakazi kandi nawe ntiyashoboye kurangiza urugendo rwe neza, yapfuye bamunogoyemo amaso, ngo yibwiragako agifite imbaraga z;Imana naho kumbi zaramushizemo kubera gushaka umugore w’umunyamahanga.
Muri bibiliya iyo bavuze umunyamahanga baba bashatse kuvuga umuntu utarakizwa, umupagani. Nabonye akenshi urubyiruko rukijijwe rubyibeshyaho cyane rukaba rwagwa mu mutego ndetse no kuzicuza ubuzima bwose bw’urugo. Burya umuntu udakijijwe aba adakijijwe, njya numva bavuga ngo “ runaka nubwo adakijijwe ariko aritonda, agira ingeso nziza…!” ariko burya kwitonda bitandukanye no kugera ku musaraba ugakizwa akakira Yesu nk’Umwami n’Umukiza wawe.
Mbaye mbaburiye rero kandi ngo : “agapfa kaburiwe n’impongo!” Ibihe byiza
NB: Ufite ubuhamya bujyanye n’ingaruka zo gushaka umuntu udakijijwe naho yaba akwizeza ko nimubana azakizwa, wabutugezaho, ukaburira abandi bataramara gufata imyanzuro ya burundu. Ibihe byiza.


text:
Rwanda : Abaturage nibasobanukirwe icyo Koperative z’imirenge SACCO zibamariye bazibyaze umusaruro: Mukakarangwa Francisca umukozi wa RCA
Uwari uhagarariye RCA yasabye abaturage kumenya kubyaza umusaruro Koperative “umurenge SACCO”
Mu itahwa ku mugaragaro rya Koperative Umurenge SACCO ya Rugera kuri uyu wa 25/04/2012,uwari uhagarariye ikigo cy’igihugu gishinzwe amakoperative mu Rwanda RCA, Mukakarangwa Francisca ,yasabye abaturage kugira ibikorwa imbere kuruta uko bashyira imbere amagambo. Akaba yavuze ko ibyo batangiye kubigaragaza kubera igikorwa gifatika bagezeho biyubakira inzu SACCO yabo izakoreramo ifite agaciro ka miliyoni 12 ivuye mu maboko y’abanyamuryango . Nk’uwari uhagarariye ikigo cy’igihugu gishinzwe amakoperative mu Rwanda mu muhango wo gufungura SACCO ya Rugera,yavuze ko bakwiye gutangirira ku byiza bagezeho bakagenda barushaho kwinjira mu byiza batera imbere.
Mukakarangwa ati” Koperative z’imirenge SACCO” ni iz’abaturage,nibo zaje guteza imbere,habamo imigabane yabo ni nabo bakagombye kumenya icyo bakeneye bakazigana baka inguzanyo kugira ngo biteze imbere mu mirimo yabo. Yongeyeho ko SACCO zagiyeho mu rwego rwo kugirango abantu bagire umuco wo kuzigama kandi biyumvemo ko bagomba gukorana n’ibigo by’imari ngo biteze imbere. Ati”SACCO ya Rugera ni iy’abanyarugera,bayiyumvemo,bayikoreshe,bayigane,bayake inguzanyo ku buryo izahindura imibereho yabo,ibabere umusingi wo gusingira ibyiza bashatse kugeraho mu rwego rwo kwiteza imbere”. Ni abaturage bagomba gushaka business SACCO yabo izabafasha kugeraho nk’uko yakomeje abivuga.
Yongeyeho ko nk’abafite abana bagomba kwiga amashuri bakagombye kuba aba mbere mu gukorana na SACCO,abashaka gushora imari iciriritse,abafite ibindi bashaka kugeraho,nabo yabararikiye gukorana na SACCO. Ati”ni byiza ko umubyeyi yagira Konti yita iyo kuzigamira amashuri y’umwana we kugira ngo atazagira ikibazo cy’ishuri rye,cyangwa se akayita iyo gukora business runaka akazayitangira afite icyo agezeho”. Yashishikarije abaturage gufunguka no kurushaho kwita ku iterambere ryabo binyuze mu gukorana n’ibigo by’imari iciriritse. Yavuze ko kandi RCA nk’ikigo cy’igihugu gishinzwe amakoperative,kizagumya kuba hafi amakoperative y’imirenge SACCO ngo arusheho guteza imbere Abanyarwanda.